title: Tarvasjoen kirkko

text: Talvella 1777–1778 seurakuntalaiset ajoivat puutavaraa rakennuspaikalle, mutta kirkko jäi kesällä 1778 kesken, koska ihan kaikki seurakuntalaiset eivät vielä olleet täyttäneet velvollisuuttaan toimittaa rakennustarpeita. Kirkko valmistui alkukesällä 1777. Kirkon tarkka vihkimispäivä ei ole tiedossa.


title: Tarvasjoen kirkko

text: Lounais-Suomessa yleistä tyyppiä olevan kirkon runkohuoneen molemmin puolin on matalammat ja kapeammat kylkiäiset, joissa ovat sakasti ja asehuone. Kirkon ulkoasu on vuosina 1871–1872 toteutetusta korjauksesta. Paanukate väistyi peltikatteen tieltä 1892. Muita korjauksia on tehty 1956 ja 1971.


title: Tarvasjoen kirkko

text: Kirkon seinät päätykolmioita myöten ovat hirttä. Seinien ylimmissä hirsissä on pitkänurkkaiset salvokset, jotka erottuvat julkisivuissa nurkkalautojen yläpuolella olevina paneloituina kotelointeina. Niitä alemmat salvokset ovat lyhytnurkkaisia ja ne peittyvät nurkkalautojen alle.


title: Tarvasjoen kirkko

text: Tornissa on kaksi kelloa: isompi kello on hankittu jo edelliseen eli seurakunnan toiseen kirkkoon vuonna 1760. Pienempi kello ostettiin testamenttivaroin 1937, sillä korvattiin edellisestä kirkosta siirretty ja sittemmin rikkoontunut kello, joka oli hankittu 1706.


title: Tarvasjoen kirkko

text: Kirkon ulkomuotoa on muutettu vähin erin sen yli 200-vuotisen historian aikana. Vastavalmistuneessa kirkossa oli paanukatto, jota hoidettiin tervaamalla se runsaan kymmenen vuoden välein. Paanut ja niiden alla oleva tuohikerros uusittiin 1857. Paanukatto vaihdettiin helppohoitoisempaan peltikattoon 1892.


title: Tarvasjoen kirkko

text: Piimänen laudoitti vuonna 1795 ulkoseinät pystylaudalla, joka punamullattiin 1823. Vuonna 1852 laudoitus uusittiin, mutta jo 1869 se vaihdettiin vaakalaudoitukseen – syynä lienee ollut se, että kirkon sisätilat oli juuri kunnostettu ja maalattu ja ulkopuolikin haluttiin ehompaan kuntoon. Kolmen vuoden päästä uusi helmiponttilaudoitus maalattiin keltaiseksi. Kun kirkon 200-vuotisjuhlia vietettiin vuonna 1979, voitiin todeta että vuonna 1852 tehtyä laudoitusta ei ollut tarvinnut kovin paljoa uusia. Uusi seinäväri oli vuodelta 1970.


title: Tarvasjoen kirkko

text: Alkuperäiset ikkunat olivat nykyisiä pienemmät. Ikkunat uusittiin 1837, ja niiden kokoa suurennettiin nykyiseen mittaan. Vuoden 1916 niin sanotussa Launiksen korjauksessa ikkunat uusittiin, kuten myös ovet.


title: Tarvasjoen kirkko

text: Kahdeksankulmaista tornia ei rakennettu aivan suunnitelman mukaiseksi, ja sen ääniluukut ja koristelu ovat muuttaneet muotoaan alkuperäisestä – itse asiassa koko kirkosta tuli alkuperäissuunnitelmaa isompi.


title: Tarvasjoen kirkko

text: Kirkon molemmat kylkiäiset avautuvat osittain kirkkosaliin, asehuoneen puoli enemmän. Sakasti on pohjoisen puoleisessa sakarassa, sen yläpuolella on lehteri, jonne kuljetaan kirkkosalin puolella olevia portaita pitkin. Asehuonelehterille johtavat portaat lähtevät eteisestä. Kirkkosalin takapääty ulottuu tornin alle asti, samoin takaosa urkulehteristä. Kirkon sisäilme on pääosin peräisin vuodelta 1916, jolloin tehdyt korjaukset suunnitteli arkkitehti Ilmari Launis.


title: Tarvasjoen kirkko

text: Saarnastuoli on rakennettu vuonna 1746, ja se on peräisin edellisestä kirkosta. Aluksi saarnastuoliin pääsi myös sakastista, mutta ovi ja portaat poistettiin Launiksen korjauksessa 1916. Saarnastuolin arvellaan olevan ”vaatimaton jäljennös” Auran kirkon saarnastuolista, joka on vuodelta 1701 ja turkulaisen Yrjö Eerikinpojan rakentama. Sakaristoon rakennettiin käynti ulkoa vasta 1916.


title: Tarvasjoen kirkko

text: Kirkkoon hankittiin urut 1887, ja ne sijoitettiin sakastin yläpuoliselle lehterille, koska osittain torninjalassa oleva perälehteri huojui kellojen soitosta. Urut olivat 8-äänikertaiset, niiden rakentaja oli Jens Zachariassen Uudestakaupungista. Vuonna 1916 urut siirrettiin perälehterille, ja ne uudistettiin osittain vuonna 1973, jolloin lisättiin kaksi äänikertaa. Uudistustyön teki Kangasalan urkutehdas. Urkufasadi on peräisin Zachariassenin uruista, samoin kuusi äänikertaa.


title: Tarvasjoen kirkko

text: Alttaritaulu "Kristuksen ylösnousemus" on yläneläissyntyisen taidemaalarin Vihtori Ylisen vuonna 1921 valmistunut jäljennös ruotsalaisen taidemaalari Julius Kronbergin maalauksesta "Uppståndelsen", jonka Kronberg maalasi Aadolf Fredrikin kirkon kupoliin.


title: Tarvasjoen kirkko

text: Vuonna 1858 kirkkoon tehtiin ensimmäinen sisälaudoitus, joka maalattiin 1869. Seinien verhous on tehty pystysuuntaisista palhotuista eli piilutuista laudoista ja on vielä jäljellä. Katon tynnyriholvit maalattiin valkoiseksi, ja seinien yläosaan tuli vaaleansininen marmorointimaalaus. Seinien alaosa ja ovet maalatiin tammen väriin. Launiksen korjauksessa 1916 holvilaudoitus uusittiin, sisäkattoon tuli kapea paneeli. Kirkon sivuseinät on sidottu toisiinsa sidehirsin, jotka verhoiltiin laudalla, maalattiin ja koristeltiin muun muassa raamatunlausein. Sisäkatto maalattiin 1936 punaiseksi, ja vuodesta 1977 lähtien se on ollut tumman ruskea.


title: Tarvasjoen kirkko

text: Kuorin seinän maalaus poikkesi muusta kirkosta: se oli kuvioitu maalaamalla aivan kuin seinällä olisi ollut laskostettu verho. Alttaritaulu oli vuodelta 1795, ja sitä kehysti pylväistä ja koristeellisesta palkistosta koostuva kehys. Vuoden 1916 korjauksessa verhomaalaus peitettiin, ja alttarikehyksen tilalle tuli leveä kaari. Vanhan alttaritaulun taiteelliseen tasoon ei oltu enää tyytyväisiä, ja se siirrettiin kuorin sivuseinälle. Uusi alttaritaulu tilattiin Vihtori Yliseltä. Kuorin taustaseinän ikkunoihin teetettiin lasimosaiikkityöt.


title: Tarvasjoen kirkko

text: Kirkon penkit ovat vuodelta 1916. Edelliset penkit olivat vuodelta 1869, ja niitä ennen käytettiin edellisestä kirkosta siirrettyjä penkkejä, joita Piimänen oli jatkanut.


title: Tarvasjoen kirkko

text: Alkujaan kirkko oli lämmittämätön. Vuonna 1897 kirkkosaliin ja sakaristoon asennettiin kaminat. Launiksen korjauksessa 1916 kirkkoa tiivistettiin. Kaminoista luovuttiin vuosien 1969–1971 korjauksessa ja asennettiin sähkölämmitys.


title: Tarvasjoen kirkko

text: Kirkossa on ollut sähkövalo vasta vuodesta 1933. Sitä ennen valaistus oli hoidettu öljylampuin ja kynttilöin. Vanhat kynttiläkruunut sähköistettiin, seinien kynttiläamppelit jäivät paikoilleen, koska jouluna poltettiin vielä kynttilöitä.


title: Tarvasjoen kirkko

text: Aikaisemmin oli tapana haudata varakkaampien sukujen vainajia kirkon lattian alle. Kun Tarvasjoen kirkko valmistui 1779, kielsi Turun piispa Jakob Haartman tämän tavan jatkamisen. Seurakunnan oli hankittava lisämaata kirkon ympäriltä, hautausmaata on sittemmin laajennettu useaan otteeseen. Kyröntien toisella puolella oleva niin sanottu Uusi hautausmaa on hankittu 1913 ja rakennettu neljä vuotta myöhemmin. Viimeisintä hautausmaan laajennusta suunniteltiin jo 1990-luvulta lähtien. Koska Uuden hautausmaan laajentaminen ei maanhankinnan puolesta onnistunut, jouduttiin laajennus tekemään Tarvasjoen kotiseutumuseon suuntaan. Sen rakennus eli lainamakasiini jäi hautausmaan laajennuksen keskelle. Laajennus toteutettiin vuosina 2003–2005.


title: Tarvasjoen kirkko

text: Kirkon valmistumisen jälkeisen hautausmaan laajennuksen yhteydessä rakennettiin sen ympärille kiviaita. Aitaan tehtiin luonnonkivestä kolme porttirakennusta, joissa oli jyrkät paanukatot, laudoitetut päädyt ja jotka oli rapattu vaaleiksi. Porttirakennukset purettiin 1864, kun hautausmaata laajennettiin. Tilalle tuli kiviset pilarit, joihin kiinnitettiin valurautaiset portit. Porttien määrä on vaihdellut. Aina, kun hautausmaata on laajennettu, on uuden osan ympärille rakennettu jatkeeksi entisen kaltaista kiviaitaa. Hautausmaalle on istutettu puita jo varhaisessa vaiheessa. Viimeisen laajennuksen yhteydessä seurakuntalaiset lahjoittivat vanhoja rakennusten perustuskiviä aitatarpeiksi.


title: Anne-Catharina Vestly

text: Anne-Cath(arina) Vestly (15. helmikuuta 1920 Åmot, Hedmark, Norja – 15. joulukuuta 2008 Nedre Eiker, Buskerud, Norja) oli norjalainen lastenkirjailija ja näyttelijä. Myöhemmällä iällä hänestä tuli kansallinen ikoni ja hän sai norjalaisen kulttuurielämän merkittävimpiä huomionosoituksia. Vestly osasi nähdä ja kokea maailmaa lapsen näkökulmasta ja antaa sille sellaisen kielellisen ilmaisun, jota lapsi ymmärtää.


title: Anne-Catharina Vestly

text: Vestlyn isä oli kirjailija Mentz Oliver Schulerud (1876–1931), hänen veljensä oli kirjailija Mentz Schulerud ja puolisonsa kuvataiteilija ja kuvittaja Johan Vestly.


title: Anne-Catharina Vestly

text: Isän varhainen kuolema leimasi hänen elämäänsä. Perhe asui useilla paikkakunnilla, ennen kuin asettui Lillehammeriin, jossa Vestly suoritti examen artiumin 1939. Samana vuonna hän muutti Osloon ja hakeutui teatteripiireihin, missä hän tapasi Johan Vestlyn. He menivät naimisiin 1946, ja myöhemmin Johan Vestly kuvitti hänen kirjojaan. Vestly aloitti Studioteateretissa 1945, jossa hän työskenteli viisi vuotta. Vuonna 1950 hän sai ensimmäisen tehtävänsä Norjan radiossa (NRK) Lørdagsbarnetimenissa, ja näin alkoi hänen elämänmittainen työnsä radion lastenohjelmissa.


title: Anne-Catharina Vestly

text: Lastenohjelma "Barnetimen for de minste" alkoi 1952, ja siitä tuli tärkeä taiteellinen kanava paitsi esimerkiksi Thorbjørn Egnerille ja Alf Prøysenille, myös ja ennen kaikkea Vestlylle yli 50 vuodeksi. Lastentunnit saivat kirjallisen muodonkin, ja siten Vestlystä kehittyi kirjailija. Hänen esikoisteoksensa "Ole Aleksander Filibom-bom-bom" ilmestyi 1953, ja aikaa myöten hänestä tuli Norjan tuotteliain ja suosituin lastenkirjailija, jonka kirjat rikkoivat perinteisen lastenkirjallisuuden muodon. Päähenkilö Ole Aleksanderin myötä lapset samastuivat kaupunkielämään. Myöhemmissä kirjoissa päähenkilöksi nousi isoäiti, josta kertova sarja alkoi kirjalla "Kahdeksan pientä, kaksi suurta ja kuorma-auto" vuonna 1957. Sarjaa dramatisoitiin myöhemmin sekä näyttämölle että elokuvaan Vestly itse pääroolissa isoäitinä. Lähiöelämää kuvaavissa kirjoissa Vestly loi Tirilltoppen-nimisen yhteisön, ja niissä hän käsittelee monenlaisia lapsen elämänpiirissä esiintyviä asioita, kuten kuinka työelämä ja työnjako ovat ristiriidassa perinteisten sukupuoliroolien kanssa. Häntä on arvosteltu liiallisesta idyllin luomisesta, mutta toisaalta hän on herättänyt mediamyrskyn 1953, kun hän yhtenä ensimmäisistä kertoi radio-ohjelmassa, mistä lapset tulevat.


title: Anne-Catharina Vestly

text: Vestlyn kirjailijanura jatkui vielä 2000-luvulla, ja tuotanto käsittää lähes 50 nimikettä. Hän oli lasten puolestapuhuja norjalaisessa lastenkirjallisuudessa 50 vuoden ajan, ja hänen kirjojaan on käännetty lukuisille kielille. Johan Vestlyn kuoleman jälkeen hän kuvitti kirjojaan itse. Hän kirjoitti omasta elämästään muistelmakirjat "Lappeteppe fra en barndom" (1990) ja "Nesten et helt menneske – lappeteppe 2" (2000).


title: Anne-Catharina Vestly

text: Vestlyn tarinat ovat tunnettuja myös lastenelokuvista, kuten "Puukamu" (2009) ja "Puukamun häähumu" (2010).


title: Berner Oberland-Bahn

text: Berner Oberland-Bahn (lyhenne BOB) on rautatie Keski-Sveitsissä Interlakenin eteläpuolella. Rautatien omistaa Berner Oberland-Bahnen AG, jonka omistuksessa on myös toinen rautatie samalla seudulla, Schynige Platte-Bahn.


title: Berner Oberland-Bahn

text: Berner Oberland-Bahnin rata Interlaken Ostista Zweilütschinenin kautta Grindelwaldiin ja Lauterbrunneniin otettiin käyttöön 1.7.1890. Rata sähköistettiin vuonna 1914.


title: Berner Oberland-Bahn

text: Berner Oberland-Bahnin rataverkon pituus on 23,7 kilometriä. Rataverkko on kapearaiteinen (1000 mm). Radan suurin jyrkkyys on 120 ‰ ja radalla on hammasratasosuuksia. Radan käyttöjännite on tasajännite, 1500 V.


title: Berner Oberland-Bahn

text: Yhtiön rata ei liity teknisesti muihin rautateihin, mutta vaihtoyhteyksiä on muiden ratojen juniin useita:


title: Berner Oberland-Bahn

text: Berner Oberalpbahnin junat kulkevat ½ tunnin välein. Interlakenin ja Zweilütschinenin välillä kulkee yksi juna, joka vuorille mennessä jaetaan Zweilütschinenissä kahtia. Vastaavasti alaspäin tullessa junat yhdistetään. Matka Interlaken Ostista Lauterbrunneniin kestää 20 minuuttia ja Grindelwaldiin 34 minuuttia, alaspäin tullessa minuutin kauemmin.


title: Kertšinniemen taistelu

text: Kertšinniemen taistelu oli toisessa maailmansodassa Neuvostoliiton Krimin rintaman joukkojen ja akselivaltain joukkojen välinen taistelu Kertšin niemimaan hallinnasta vuosina 1941–1942. Puna-armeija oli tehnyt onnistuneen maihinnousun Krimin itäosaan 26. joulukuuta 1941. 30. joulukuuta se nousi maihin Feodosian lähistölle ja valtasi Kertšin takaisin saksalaisilta, jotka olivat aiemmin vallanneet kaupungin marraskuussa. Puna-armeijan tavoitteena oli murtaa Sevastopolin piiritys. Saksan XLII ja XXX armeijakuntien joukot onnistuivat pysäyttämään puna-armeijan etenemisen Kertšinniemellä. Saksalaiset aloittivat vastahyökkäyksen 8. toukokuuta 1942 operaatio Trappenjagdin, jossa Kertš vallattiin uudelleen 19. toukokuuta 1942 ja puna-armeijan joukot pakotettiin antautumaan. Taistelussa kukistettiin täysin Neuvostoliiton 44., 47. ja 51. armeija. Taistelun seurauksena saksalaiset pystyivät keskittämään kaikki joukkonsa Sevastopolia vastaan, joka kukistui 4. heinäkuuta 1942.


title: Now That’s What I Call Music! 87

text: Now That’s What I Call Music! 87 tai Now! 87 on Now!-albumisarjan 87:s albumi. Se julkaistiin Irlannissa 4. huhtikuuta ja Isossa-Britanniassa 7. huhtikuuta 2014 ja siinä on aiempien albumien tapaan kaksi CD-levyä.


title: Now That’s What I Call Music! 87

text: "Now 87" sisältää kymmenen singleä, jotka ovat päässeet Britannian singlelistan ensimmäiselle sijalle: "Happy", "", "Money On My Mind", "She Looks So Perfect", "Wrecking Ball", "Skyscraper", "Timber", "Tsunami (Jump)", "Under Control" ja "I Got U".


title: Syötävä sammakko

text: Syötävä sammakko ("Pelophylax" kl. "esculentus", aiemmin "Rana esculenta") on eurooppalainen vihersammakko, joka on saanut nimensä käytöstään ihmisravintona. Sille on ehdotettu uutta suomenkielistä nimeä "ruokasammakko".


title: Syötävä sammakko

text: Syötävä sammakko ei ole varsinaisesti oma lajinsa, vaan mölysammakon ja lessonansammakon risteytymisen tuloksena syntynyt lisääntymiskykyinen hybridi.


title: Syötävä sammakko

text: Syötävää sammakkoa tavataan Länsi-, Keski- ja Itä-Euroopassa. Sitä on lisäksi istutettu Britanniaan ja Espanjaan. 2000-luvulla syötäviä sammakkoja on löydetty myös Suomesta Turun seudulta.


title: Rifampisiini

text: Rifampisiini (CHNO) on puolisynteettinen antibiootti. Yhdiste on laajakirjoinen antibiootti, joka tehoaa moniin sekä grampositiivisiin että gramnegatiivisiin bakteereihin. Sitä käytetään erityisesti tuberkuloosin hoidossa.


title: Rifampisiini

text: Rifampisiinin esiaste rifamysiini S eritettiin 1950-luvun lopulla maaperässä elävästä "Streptomyces mediterranei" -bakteerista. Rifamysiini kuuluu niin sanottuihin ansamakrolideihin, ja rifampisiini on sen N-amino-N'-metyylipiperatsiinihydratsonijohdannainen. Rifampisiini on huoneenlämpötilassa punertava kiteinen jauhe, joka liukenee veteen vain pienissä määrin, mutta on liukoinen orgaanisiin liuottimiin. Rifampisiinin antibioottinen vaikutus perustuu siihen, että yhdiste sitoutuu bakteerien RNA-polymeraasia. Tämä johtaa RNA:n synteesin estymiseen ja bakteerisolujen kuolemaan. Nisäkkäiden RNA-polymeraasit eivät sisällä samaa aminohapposekvenssiä, joten yhdiste ei vaikuta niiden RNA-synteesiin.


title: Rifampisiini

text: Rifampisiini tehoaa useisiin bakteereihin. Näitä ovat grampositiivisista bakteereista stafylokokit, streptokokit ja pneumokokit ja gramnegatiivisista bakteereista mykobakteerit, "Haemophilus influenzae" ja "Neisseria"-suvun lajit. Rifampisiinia käytetään erityisesti tuberkuloosin hoidossa yhdessä isoniatsidin kanssa. Sitä voidaan käyttää myös lepran hoitoon ja aivokalvontulehduksen ehkäisyyn.


title: Rifampisiini

text: Rifampisiini on yleisesti ottaen hyvin siedetty lääkeaine. Tyypillisimmät haittavaikutukset ovat maksan toimintahäiriöt, mikä näkyy kasvaneena transaminaasiaktiivisuutena. Harvinaisempia sivuvaikutuksia ovat munuaistoksisuus ja kuumeilu. Yhdiste voi värjätä elimistön eritteet kuten virtsan ja syljen punertaviksi, mutta tämä on vaaratonta. Bakteerit saattavat kehittää resistenssin rifampisiinia vastaan. Resistenssi kehittyy melko hitaasti, mutta on yleinen. Tämän vuoksi rifampisiinia käytetään yleensä muiden antibioottien kanssa. Rifampisiini aktivoi voimakkaasti maksan CYP3A4-entsyymiä, mikä voi nopeuttaa muiden lääkeaineiden metaboliaa ja siten heikentää niiden tehoa.


title: Rifampisiini

text: Samanaikainen rifampisiinin käyttö voi pienentää mm. seuraavien lääkeaineiden pitoisuuksia: Amiodaroni, beetasalpaajat, digoksiini, digitoksiini, disopyramidi, enalapriili, kalsiumkanavan salpaajat, kinidiini, losartaani, meksiletiini, propafenoni, tokainidi, atovakoni, atsoli-sienilääkkeet, antiretroviraaliset HIV-lääkkeet, dapsoni, delavirdiini, doksisykliini, erytromysiini, klaritromysiini, kloramfenikoli, meflokiini, tsidovudiini, terbinafiini, atsatiopriini, glukokortikoidit, siklosporiini, sulfasalatsiini, takrolimuusi, barbituraatit, bentsodiatsepiinit, buspironi, fenytoiini, haloperidoli, klotsapiini, lamotrigiini, metadoni, nortriptyliini, opioidit, tsolpideemi, etinyyliestradioli, feksofenadiini, levotyroksiini, noretindroni, ondansetroni, repaglinidi, selekoksibi, statiinit (kuten simvastatiini ja fluvastatiini), sulfonyyliureat, tadalafiili, tamoksifeeni, teofylliini, tropisetroni ja varfariini.


title: Vihersammakot

text: Vihersammakot ("Pelophylax") on aitosammakoiden heimoon kuuluva suku. Sukuun kuuluvia Suomessakin tavattuja lajeja ovat:Muita sukuun kuuluvia lajeja:


title: Sing When You’re Winning

text: Sing When You're Winning on brittiläisen laulaja-lauluntekijä Robbie Williamsin kolmas studioalbumi.


title: Sing When You’re Winning

text: Kun Williams oli julkaissut hänen aiemman albuminsa, I’ve Been Expecting Youn vuonna 1998 ja aloittanut kiertueen vuonna 1999, hän löysi jonkin verran aikaa miettiä että mikä voisi olla hänen kolmas studioalbuminsa. Albumin nimi viittaa samannimiseen jalkapalloilukappaleeseen, koska Williams halusi ilmaista olevansa Port Vale F.C.:n fani. Albumin kansikuva sisältää muutamia kuvia Williamsistä juhlimassa pokaalin saamista Chelsean stadionilla, Stamford Bridgessä. Levylle julkaistuista kappaleista mikään ei ole kuitenkaan samanniminen levyn kanssa tai levyn nimeen liittyviä, sillä Williams vaihtoi niiden nimet ja sanoitukset. Albumin kuvat Williamsistä otti valokuvaaja Paul M. Smith. Loka- ja marraskuussa 2000 Williams teki kiertueen Kylie Minoguen kanssa ympäri Britanniaa edistääkseen albumin myyntiä myymällä sitä joka esiintymispaikassa.


title: Sing When You’re Winning

text: Kun albumi julkaistiin elokuussa 2000, siitä tuli heti menestys Isossa-Britanniassa, saavuttaen ensimmäisellä viikollaan listan ensimmäisen sijan ja samalla viikolla se myi jo tuplaplatinaa. Albumi saavutti listan kärjen myös Uudessa-Seelannissa, Irlannissa, Saksassa sekä pääsi kymmenen parhaan joukkoon Argentiinassa, Itävallassa, Australiassa, Suomessa, Meksikossa, Ruotsissa sekä Sveitsissä. Albumi pysyi 91 viikon ajan Britannian singlelistalla, myyden jo pelkästään Britanniassa 2.4 miljoonaa kappaletta sekä saavuttaen kahdeksankertaista platinaa. Albumista tuli myös valtion parhaiten myynyt albumi vuonna 2000 sekä 51 parhaiten myynyt albumi Britannian historiassa. Maailmanlaajuisesti albumia myytiin yli 6 miljoonaa kopiota. Albumi saavutti myös pieneksi koituneen menestyksen Yhdysvalloissa, saavuttaen 110. sijan Billboard 200-listalla.


title: Sing When You’re Winning

text: Kokonaisuudessaan kriittinen vastaanotto ""Sing When You're Winning""-albumilla oli positiivista. Metacriticin keskiarvoksi muodostui 11 arvostelun pohjalta 69/100.


title: Justyna Święty-Ersetic

text: Justyna Święty-Ersetic (o.s. Święty, s. 3. joulukuuta 1992 Racibórz) on puolalainen pikajuoksija.


title: Justyna Święty-Ersetic

text: Alle 20-vuotiaiden EM-kilpailuissa 2011 Święty saavutti hopeaa 4×400 metrin viestissä. Helsingin EM-kilpailuissa 2012 hän jäi 400 metrin juoksussa erävaiheeseen ja sijoittui 4×400 metrin viestissä kahdeksanneksi. Lontoon olympialaisissa 2012 Święty osallistui 4×400 metrin juoksuun, jossa Puola ei selviytynyt finaaliin. Alle 23-vuotiaiden EM-kilpailuissa 2013 Święty saavutti kultaa 4×400 metrin viestissä ja pronssia 400 metrin kilpailussa. Moskovan MM-kilpailuissa 2013 Święty juoksi 4×400 metrin viestijoukkueessa, jossa Puola ei päässyt finaaliin.


title: Justyna Święty-Ersetic

text: Sopotin sisäratojen MM-kilpailuissa 2014 Święty sijoittui 400 metrin juoksussa neljänneksi ajalla 52,20. Hän kuului lisäksi neljänneksi sijoittuneeseen Puolan viestijoukkueeseen. Zürichin EM-kilpailuissa hän karsiutui 400 metrin välierissä ja kuului viidenneksi sijoittuneeseen Puolan 4×400 metrin viestijoukkueeseen. Prahan sisäratojen EM-kilpailuissa 2015 hän saavutti pronssia 4×400 metrin viestissä ja karsiutui 400 metrin välierissä. Hän voitti 4×400 metrin viestissä kultaa universiadeissa 2015. Pekingin MM-kilpailuissa viestijoukkue karsiutui alkuerissä.


title: Justyna Święty-Ersetic

text: Portlandin MM-hallikilpailuissa 2016 Święty sijoittui 400 metrillä viidenneksi ja juoksi ankkuriosuuden hopeaa saaneessa Puolan viestijoukkueessa. Amsterdamin EM-kilpailuissa hän oli 400 metrillä kuudes ja 4×400 metrin viestissä neljäs. Rio de Janeiron olympialaisissa 2016 hän karsiutui 400 metrin välierissä ja sijoittui pitkässä viestissä seitsemänneksi. Hän saavutti Belgradin sisäratojen EM-kilpailuissa 2017 pronssia 400 metrillä ajalla 52,52 ja viestissä kultaa. IAAF World Relays -kilpailuissa 2017 hän saavutti hopeaa 4×400 metrin viestissä.


title: Justyna Święty-Ersetic

text: Święty juoksi Lontoon MM-kilpailuissa 2017 ankkuriosuuden Puolan pronssijoukkueessa 4×400 metrin viestissä. 400 metrillä hän karsiutui alkuerissä. Hän voitti samana vuonna Taipein universiadeissa kultaa 4×400 metrin viestissä. Birminghamin sisäratojen MM-kilpailuissa 2018 hän sijoittui 400 metrillä neljänneksi ja juoksi avausosuuden hopeaa saaneesa Puolan 4 × 400 metrin viestijoukkueessa.


title: Justyna Święty-Ersetic

text: Święty voitti Berliinin EM-kilpailuissa 2018 kultaa samana päivänä sekä 400 metrillä ennätyksellään 50,41 että 4 × 400 metrin viestissä, jossa juoksi ankkuriosuuden.


title: Ōyama Iwao

text: Ōyama Iwao (12. marraskuuta 1842 Kagoshima – 10. joulukuuta 1916) oli japanilainen ruhtinas ja sotamarsalkka. Venäjän–Japanin sodan aikana 1904–1905 hän komensi Japanin armeijaa Mantšuriassa.


title: Ōyama Iwao

text: Ōyama kuului kagoshimalaiseen mahtisukuun, ja hän oli samuraikomentaja Saigō Takamorin serkku. Ōyama kunnostautui upseerina vuoden 1868 Meiji-restauraation yhteydessä, ja hänet lähetettiin Eurooppaan opiskelemaan sotilastaktiikkaa. Ranskan–Saksan sodan aikana 1870–1871 hän toimi Japanin sotilastarkkailijana saksalaisten puolella. Saatuaan ylennyksen kenraalimajuriksi hän palasi Ranskaan suorittamaan lisäopintoja. Satsuman kapinan kukistamisen yhteydessä Ōyama komensi ensimmäistä prikaatia. Hänet ylennettiin 1878 kenraaliluutnantiksi, ja hän toimi 1880–1895 Japanin sotaministerinä. Hän sai 1884 kreivin arvon ja 1891 ylennyksen kenraaliksi.


title: Ōyama Iwao

text: Kiinan–Japanin sodassa 1894–1895 Ōyama komensi Japanin 2. armeijaa, joka nousi maihin Liaotungin niemimaalla ja valtasi rynnäköllä Port Arthurin 21. marraskuuta 1894. Lyötyään perääntyvät kiinalaiset useissa muissakin taisteluissa hän siirtyi vuodenvaihteessa 3. armeijan komentajaksi. Ylitettyään tammikuun 1895 lopussa Bohainmeren hän nousi maihin Shantungin niemimaalla ja valtasi 10. helmikuuta kolmen viikon piirityksen jälkeen Weihaiwein tärkeän sotasataman. Tämän sodan jälkeen Ōyama sai markiisin arvon ja 1898 hänet ylennettiin sotamarsalkaksi ("gensui") sekä nimitettiin pääesikunnan päälliköksi.


title: Ōyama Iwao

text: Venäjän–Japanin sodan puhjettua Ōyama nimitettiin helmikuussa 1904 Mantšuriaan lähetetyn armeijan komentajaksi. Hänen suunnitelmansa mukaan kolme armeijaa etenisi Korean niemimaan länsirannikolta ja Liaotungin niemimaan itärannikolta kohti Liaoyangia, ja samanaikaisesti Port Arthur vallattaisiin venäläisiltä. Port Arthur kesti japanilaisten piiritystä odottamattoman pitkään, mutta muilta osin Ōyaman suunnitelma toteutui. Ōyama siirtyi heinäkuussa 1904 Tokiosta Mantšuriaan johtamaan operaatioita. Hänen johdollaan japanilaiset voittivat Liaoyangin, Shahon ja Mukdenin taistelut, joista viimeinen ratkaisi sodan heidän edukseen. Sodan jälkeen Ōyama vetäytyi 1906 sotilaspalveluksesta. Seuraavana vuonna hän sai ruhtinaan ("koshako") arvon. Vuodesta 1914 hän toimi keisarillisena sinetinhaltijana.


title: Ōyama Iwao

text: Nuorena upseerina Ōyama valitsi vuonna 1868 irlantilaisen John William Fentonin pyynnöstä sanat Kimi ga yo -lauluun, jonka Fenton sävelsi. Siitä tuli vuonna 1880 Japanin kansallislaulu.


title: József Mindszenty

text: József Mindszenty (29. maaliskuuta 1892 – 6. toukokuuta 1975) oli unkarilainen kardinaali, Esztergomin arkkipiispa. Mindszenty toimi Unkarin katolisen kirkon johtajana 2. lokakuuta 1945 – 18. joulukuuta 1973. Hän oli tunnettu kommunismin ja fasismin vastustaja ja uskonnonvapauden puolustaja Unkarissa.


title: József Mindszenty

text:
Mindszenty syntyi vuonna 1892 Csehimindszentin kylässä Itävalta-Unkarissa József Pehmille ja Borbála Kovácsille. Hänen isänsä oli maistraatti. Mindszenty opiskeli St. Norbertin premonstratenssiluostarissa, Szombathelyn lyseossa sekä Szombathelyn hiippakunnan seminaarissa vuonna 1911.
Mindszenty vihittiin papiksi 12. kesäkuuta 1915. Vuonna 1917 julkaistiin hänen ensimmäinen kirjansa "Äitiys". Hänet pidätettiin republikaanien Mihály Károlyin hallituksen aikana 9. helmikuuta 1919 ja vapautettiin 31. heinäkuuta vapautettiin syksyllä kommunistien Béla Kunin hallituksen aikana.


title: József Mindszenty

text: Hän nimitettiin kotikyläänsä vuonna 1941. 25. maaliskuuta 1944 hänet vihittiin Vezpremin piispaksi. Hänet pidätettiin 27. marraskuuta 1944 vastustavansa Nuoliristi-puolue hallituksen suunnitelmaa majoittaa neljänneksellä sotilaita osia hänen viralliseen kirkkoonsa. Huhtikuussa 1945 Nuoliristi-puolueen hallitus valta romahti, hänet vapautettiin kotiarestista.


title: József Mindszenty

text: 15. syyskuuta 1945 hänet nimitettiin Unkarin arkkipiispaksi ja Esztergomin arkkipiispaksi. 18. helmikuuta 1946 paavi Pius XII ylensi hänet kardinaaliksi pappi Santo Stefano Rotondon mukaan. Vuonna 1948 Unkarin hallitus kielsi toimittamasta uskonnollisia toimituksia. 26. joulukuuta 1948 kardinaali Mindszenty pidätettiin ja syytettiin maanpetoksesta, salaliitosta ja rikkomuksista vastaperustetun kommunistisen hallituksen lakeja kohtaan.


title: József Mindszenty

text: Vähän ennen hänen pidätystään, hän kirjoitti muistion, jonka mukaan hän ei ollut mukana salaliittoa. Vaikka hänet vangitsi kommunistinen hallitus, hän tunnusti työskentelevän amerikkalaisille Unkarin valtiota vastaan. Muut pakkotunnustukset, Mindszenty myönsi, että hänen oli järjestettänyt Unkarin kruununjalokiven siirtämistä ulkomaille, mukaan lukien Pyhän Tapanin kruunun. Hän myönsi, että hänen tavoitteena oli poistaa kommunistinen hallitus, että hän oli suunnitellut kolmannen maailmansodan, ja että kun amerikkalaiset voittaisivat tämän sodan, hän itse ottaisi poliittisen vallan Unkarissa.


title: József Mindszenty

text: 3. helmikuuta 1949 Mindszenty näytösoikeudenkäynti alkoi. 8. helmikuuta Mindszenty tuomittiin elinkautiseen vankeuteen maanpetoksesta hallitusta vastaan. Hallitus julkaisi asiakirjan jossa oli todisteita Mindszentya vastaan, mukaan lukien hänen tunnustuksensa. Mindszenty tuli tuomioistuimen käsittelyyn ja avoimesti tunnusti rikokset, joista häntä syytettiin. 12. helmikuuta 1949 paavi Pius XII ilmoitti pannajulistuksen kaikille oikeudenkäyntiin osallistuville henkilöille. Kardinaali Acerrimo Moerore tuomitsi julkisesti tuomitsi vangitsemisen. Mindszenty sanoi myöhemmin että häntä oli lyöty kumipatukoilla ja oli käytetty muita kidutustapoja kunnes hän suostui tunnustamaan.


title: József Mindszenty

text:
Mindszenty oli natsien vankina Toisen maailmansodan aikana . Hän oli vapaana Unkarin kansannousun aikana vuonna 1956. Kansannousun aikana Mindszenty arvosteli Neuvostoliiton väliintuloa ja kansannousun kukistamista.
Mindszentystä tuli näin ollen neuvostomiehittäjän etsityimmistä ihmisistä joten hän päätti anoa turvapaikkaa Yhdysvaltain suurlähetystöstä Budapestista jossa vietti seuraavat 15 vuotta. Suurlähetystössä Mindszenty kirjoitti muistelmansa.
Unkarin turvallisuuspoliisi AVO eristi suurlähetystö alueen jotta Mindszenty ei pystyisi poistumaan suurlähetystö alueelta. Mindszenty jätti maansa lopullisesti vuonna 1971 ja lähti maanpakoon Itävaltaan, Vatikaanin ja Unkarin hallituksen yhteissopimuksen nojalla. Mindszenty kuoli Wienissä, Itävallassa vuonna 1975.


title: Swing When You’re Winning

text: Swing When You’re Winning on englantilaisen laulaja-lauluntekijä Robbie Williamsin swing-teemainen ja kokonaisuudessaan hänen uransa neljäs studioalbumi. Se julkaistiin Isossa-Britanniassa 19. marraskuuta 2001 ja se saavutti Britannian albumilistan kärjen.


title: Swing When You’re Winning

text: Albumin nimi on sanaleikki Williamsin edellisestä, "Sing When You’re Winning" -nimisestä albumista. Vuonna 2013 Williams palasi swing-musiikin pariin "Swings Both Ways" -studioalbumilla. Toisin kuin "Swing When You’re Winning", seuraajan kappaleet ovat kuitenkin puoliksi cover-kappaleita ja puoliksi Williamsin ja Guy Chambersin tekemiä alkuperäisiä.


title: Swing When You’re Winning

text: "Sing When You’re Winning" -albumin menestyksen jälkeen Williams halusi ottaa toisenlaisen musikaalisen tyylisuunnan. Hän otti kiertueeltaan kaksi viikkoa vapaata selvittääkseen millainen hänen neljäs studioalbumi voisi olla. Hän kuvaili albumia ”ison yhtyeen albumiksi, jonka tekemisestä hän on haaveillut”. Albumi julkaistiin marraskuussa 2001. Vaikka albumi sisältää pääosin pop standardi covereita, jotka sisältävät samanlaisuuksia "Great American Songbookin" kanssa, albumi on luokiteltu Williamsin neljänneksi studioalbumiksi. Otsikkoa lukuun ottamatta albumi ei suoranaisesti liity edelliseen albumiin "Sing When You're Winning". Albumi sisältää duettoja Rupert Everettin, Nicole Kidmanin, Jon Lovitzin ja Jane Horrocksin kanssa, sekä Robbien ystävän Jonathan Wilkesin erikoisvierailun. Yllätyksenä albumi sisältää dueton Frank Sinatran kanssa kappaleessa "It Was a Very Good Year", jossa Williams laulaa kaksi ensimmäistä säkeistöä, ja kolmannessa ja neljännessä säkeistössä käytetään Sinatran alkuperäistä ääniraitaa. Williams kertoo tämän tapahtuneen sen jälkeen kun yksi hänen taustamuusikoista soitti hänen lauluaan Sinatran perheelle. Tämä oli perheen hyvä ystävä ja soitti Sinatran kanssa alkuperäisen version kappaleesta "It Was a Very Good Year". Toinen yllätysvieras on pianisti Bill Miller joka soittaa Williamsin kanssa kappaleella "One for My Baby". Miller on soittanut Sinatran monilla kiertueilla ja nauhoituksilla, sekä niiden joukossa, alkuperäisellä vuoden 1954 "One for My Baby"-kappaleen nauhoituksella ja vuoden 1958 Capitol Studiosin äänityksissä. Lisäksi hän tuki muusikoita, jotka kuuluvat Lontoon filharmoniseen orkesteriin. Albumin johdantokappale, "I Will Talk and Hollywood Will Listen" on albumin ainoa alkuperäinen kappale. Lisäksi Williamsin nauhoitus "Beyond the Sea" esitetään vuonna 2003 julkaistussa animaatioelokuvassa Nemoa etsimässä.


title: Swing When You’re Winning

text: Kun albumi julkaistiin loppuvuonna 2001, siitä tuli välittömästi suuri menestys Britanniassa, viettäen kuusi peräkkäistä viikkoa listan 1. sijalla. Irlannissa, Uudessa-Seelannissa, Itävallassa, Saksassa ja Sveitsissä se pääsi kymmenen parhaan joukkoon, myyden Britanniassa vuoden 2001 aikana yli kaksi miljoonaa kopiota ja maailmanlaajuisesti yli seitsemän miljoonaa kopiota. Albumi oli Britannian albumilistalla yhteensä 57 viikkoa, samoin se palkittiin seitsemänkertaisella platinalla ja siitä tuli Britannian kaikkien aikojen 49 parhaiten myynyt albumi. Saksassa albumista tuli Williamsin kaikkien aikojen parhaiten myynyt albumi, saavuttaen yli 1 500 000 kappaleen myynnit ja se palkittiin viisinkertaisella platinalla. Saksassa albumi debytoi listan 1. sijalla ja pysyi siellä yhdeksän ei-peräkkäistä viikonloppua. Se pysyi Saksan albumilistalla yhteensä 83 viikkoa, joista yhdeksäntoista se oli kymmenen parhaan joukossa. Albumin menestyksen myötä siitä tuli Saksassa vuosikymmenen neljänneksi parhaiten myynyt albumi.


title: Nitor

text: Nitor on vuonna 2007 Helsingissä perustettu digitaalinen insinööritoimisto. Nitor Groupin liiketoiminnoista Nitor Creations kehittää sähköisen liiketoiminnan ratkaisuja ja Nitor Delta kouluttaa ketteriä menetelmiä ja valmentaa organisaatioita ketterään malliin.


title: Nitor

text: Nitor perustettiin 2007 ja on yksi Suomen nopeimmin kasvaneista ohjelmistoyrityksistä. Talentumin Tivi-lehti valitsi yrityksen 250 suurimman tietoalan yrityksen joukosta vuoden Tivi-yritykseksi vuonna 2014. Yritys on sijoittunut kolmena peräkkäisenä vuonna (2012-14) Deloitten Technology Fast 50 -kilpailun päälistalle.


title: Nitor

text: Nitor valittiin Suomen edustajaksi European Business Award -kilpailuun vuonna 2013 ja valittiin kansalliseksi voittajaksi (National Public Champion)


title: Nitor

text: Suomen Asiakastieto valitsi vuonna 2011 Nitorin Uudenmaan vahvimmaksi yritykseksi Suomen Asiakastieto on rankannut Nitorin Suomen Vahvimpien yritysten joukkoon 2008-2015.


title: Nitor

text: Ernst & Young valitsi Nitorin aluevoittajaksi Uudeltamaalta Suomen Entrepreneur of the Year 2012 -kilpailussa


title: Nitor

text: Riippumattoman tutkimusyhtiö Onwayn asiakastyytyväisyysmittauksissa Nitorin asiakastyytyväisyys on ollut Onwayn historian korkeinta Suomessa IT-alalla.


title: Nitor

text: Nitor sijoittui vuoden 2017 Suomen parhaat työpaikat -kilpailussa keskisuurten sarjassa toiseksi.


title: Taivallahden kasarmit

text: Taivallahden kasarmit ovat Helsingin Taivallahdessa Taka-Töölössä sijaitseva kasarmialue, jossa toimi aiemmin mm. Helsingin Autokomppania. Funktionalistista tyylisuuntausta edustavat rakennukset ovat arkkitehti Martta Martikaisen suunnittelemat, ja ne valmistuivat vuosina 1935–1938. Vuonna 1939 kasarmin yhteyteen valmistui Märtha Lilius-Tallrothin suunnittelema korjauspaja.


title: Taivallahden kasarmit

text: Toiminta kasarmeissa päättyi 2000-luvun alkupuolella ja viimeiset varusmiehet poistuivat vuonna 2012, kun Kaartin soittokunta siirtyi Santahaminaan. Suojellut kasarmit ollaan tulevaisuudessa muuttamassa asuin- ja liiketiloiksi. Lisäksi tontille aiotaan rakentaa uudisasuinrakennus, jonka suunnitteli Steven Holl vuonna 2006. Yhteensä kasarmialueelle on suunniteltu syntyvän noin 200 asuntoa. Esisopimus on tehty Auratum-konsernin kanssa. Rakennustöitä ei kuitenkaan ole aloitettu, vaan rakennukset ovat saaneet ränsistyä vuodesta 2002 alkaen. Keväällä 2015 rakennusten kunnon luonnehdittiin lähentelevän purkukelpoista, sillä ne ovat jääneet ilkivallan armoille.


title: Taivallahden kasarmit

text: Museovirasto on listannut kasarmit valtakunnallisesti merkittävien rakennettujen kulttuuriympäristöjen luetteloon, ja Docomomo on valinnut ne modernin arkkitehtuurin merkkikohteeksi Suomessa.


title: Serralunga d’Alba

text: Serralunga d’Alba on kunta Italiassa Piemonten alueella olevassa Cuneon maakunnassa. Kunnassa oleva linna on 1200-luvulla rakennettu "Castello di Serralunga d’Alba". Kunnan nähtävyyksiä on myös 1800-luvun lopulla rakennettu Pyhän Sebastianusen kirkko, "La chiesa di San Sebastiano".


title: Serralunga d’Alba

text: Kunta kuuluu baroloviinin tuotantoalueeseen. Suomalaisella kokilla Jyrki Sukulalla on viinitila Serralunga d’Albassa.


title: Kikka (täsmennyssivu)

text: Kikka voi tarkoittaa seuraavia asioita:


title: Eros and Apollo

text: Eros and Apollo on englantilais-tanskalais-suomalaisen Studio Killersin kappale yhtyeen nimeä kantavalta esikoisalbumilta. Kappale julkaistiin albumin toisena singlenä digitaalisesti 8. heinäkuuta 2012. Kappaleesta on tehty musiikkivideo, joka julkaistiin videopalvelu YouTubessa 27. huhtikuuta 2012.


title: Eros and Apollo

text: Toisin kuin yhtyeen esikoissingle ”Ode to the Bouncer”, ”Eros and Apollo” ei noussut lainkaan listoille.


title: Étienne Maurice Gérard

text: Étienne Maurice Gérard (4. huhtikuuta 1773 Damvilliers – 17. huhtikuuta 1852 Pariisi) oli Ranskan marsalkka. Hän toimi myös lyhyesti Ranskan pääministerinä vuonna 1834.


title: Étienne Maurice Gérard

text: Gérard liittyi vapaaehtoisena Ranskan armeijaan vuonna 1791 ja osallistui vallankumoussotiin. Vuodesta 1796 hän toimi kenraali Jean-Baptiste Bernadotten adjutanttina. Napoleonin sodissa Gérard osallistui muun muassa Jenan ja Austerlitzin taisteluihin, ja sai 1806 ylennyksen prikaatinkenraaliksi. Hän komensi saksilaista ratsuväkeä Wagramin taistelussa 1809, ja osallistui sen jälkeen sotaan Portugalissa, missä hän kunnostautui erityisesti Fuentes de Oñoron taistelussa. Vuoden 1812 Moskovan-sotaretken aikana hänet ylennettiin divisioonankenraaliksi ja seuraavana vuonna käydyn Bautzenin taistelun jälkeen hänet korotettiin kreiviksi. Gérard haavoittui vakavasti Leipzigin taistelussa lokakuussa 1813, mutta osallistui vielä vuoden 1814 taisteluihin Ranskassa, kunnostautuen erityisesti La Rothièressa ja Montereaussa. Vaikka valtaan palannut kuningas Ludvig XVIII nimitti hänet sotilastarkastajan tehtävään, hän siirtyi satapäiväisen keisarikunnan aikana Napoleonin puolelle. Napoleon nimitti hänet Mosellen armeijan johtoon ja korotti hänet pääriksi. Napoleonin joukkojen Lignyn taistelussa kesäkuussa 1815 saavuttama voitto oli pääosin Gérardin ansiota. Napoleonin kukistuttua Gérard pakeni Brysseliin, ja palasi Ranskaan vasta 1817.


title: Étienne Maurice Gérard

text: Gérard kuului vuosina 1822–1830 Ranskan edustajainkamariin Pariisin edustajana, ja hän liittyi liberaaliin oppositioon. Heinäkuun vallankumouksen jälkeen vuonna 1830 hän toimi hetken aikaa sotaministerinä ja sai Ranskan marsalkan arvon. Gérard johti 1831 ja 1832 Ranskan sotaretkiä Belgiassa. Ensimmäisellä kerralla hän karkotti Hollannin armeijan Belgiasta vain 13 päivässä ja toisella kerralla hän johti marras–joulukuussa 1832 Antwerpenin piiritystä. Gérard siirtyi 1833 parlamentin ylähuoneeseen ja heinäkuusta lokakuuhun 1834 hän toimi pää- ja sotaministerinä. Hän toimi vielä 1838–1842 Seinen departementin kansalliskaartien komentajana ja sai hieman ennen kuolemaansa Napoleon III:lta nimityksen senaattoriksi.


title: Borodinon kenttien taistelu

text: Borodinon kenttien taistelu oli toisessa maailmansodassa Saksan ja Neuvostoliiton joukkojen välinen taistelu Borodinon alueen hallinnasta. Se oli osa Moskovan taistelua. Taistelu alkoi 13. lokakuuta 1941 Saksan ilmavoimien pommitettua Borodinoa. Saksalaiset valtasivat alueen 16. lokakuuta. Borodinon museo kärsi pahoja vaurioita ja Spaso-Borodinsky luostari paloi maan tasalle. Neuvostoliiton 5. armeijaan kuulunut 82. kivääridivisioona valtasi Borodinon takaisin 18. tammikuuta 1942 Neuvostoliiton talvihyökkäyksessä. Borodinoon on pystytetty muistomerkki taistelusta.


title: Hugues-Bernard Maret

text: Hugues-Bernard Maret, Bassanon herttua (1. toukokuuta 1763 Dijon – 13. toukokuuta 1839 Pariisi) oli ranskalainen lehtimies, diplomaatti ja poliitikko. Hänellä oli Napoleonin vallan aikana tärkeä asema Ranskan hallituksessa.


title: Hugues-Bernard Maret

text: Maret oli alkuperäiseltä koulutukseltaan lakimies. Ranskan vallankumouksen puhjettua vuonna 1789 hän ryhtyi julkaisemaan "Bulletin de l'Assemblée nationale" -nimistä lehteä ja osallistui myös "Le Moniteur Universelin" perustamiseen. Hän kuului näkyviin feuillantteihin. Maret siirtyi 1792 diplomaatiksi, kun hänet nimitettiin Ranskan lähettilääksi Englantiin. Vuonna 1793 hänet nimitettiin suurlähettilääksi Napoliin, mutta matkalla asemapaikkaansa hän jäi itävaltalaisten vangiksi, ja vapautui vasta 1795. Napoleon Bonaparten kaapattua vallan Ranskassa vuonna 1799 Maret nimitettiin konsulaatin pääsihteeriksi. Hänestä tuli Napoleonin luotettu neuvonantaja ja keisarikunnan perustamisen jälkeen vuonna 1804 valtiosihteeri. Hän sai 1809 Bassanon herttuan arvon. Maret toimi huhtikuusta 1811 marraskuuhun 1813 Ranskan ulkoministerinä ja järjesti helmi–maaliskuussa 1812 Preussin ja Itävallan kanssa sopimukset, jotka mahdollistivat Napoleonin sotaretken Venäjälle. Vuonna 1813 hän oli myös sotaministerinä. Maret auttoi Napoleonia palaamaan Elbalta vuonna 1815 ja toimi sisäministerinä satapäiväisen keisarikunnan aikana.


title: Hugues-Bernard Maret

text: Bourbonien palattua valtaan Maret oli maanpaossa vuoteen 1820. Kuninkaaksi tullut Ludvig Filip antoi hänelle vuonna 1831 päärinarvon ja nimitti hänet 10. marraskuuta 1834 pääministeriksi. Maret ei saanut hallitusta muodostettua, ja erosi jo kahdeksan päivän kuluttua.


title: Hugues-Bernard Maret

text: Maret oli vuodesta 1803 Ranskan akatemian ja vuodesta 1832 Académie des sciences morales et politiques -akatemian jäsen.


title: Major League Baseball -kausi 1931

text: Major League Baseball -kauden 1931 päätteeksi pelatussa World Series -ottelusarjassa kohtasivat Philadelphia Athletics ja St. Louis Cardinals, samat joukkueet kuin edelliselläkin kaudella. Athletics haki kolmatta peräkkäistä mestaruuttaan, mutta sai tunnustaa Cardinalsin tällä kertaa paremmaksi voitoin 3–4.


title: Édouard Mortier

text: Édouard Adolphe Casimir Joseph Mortier, Trévisen herttua (13. helmikuuta 1768 Cateau-Cambrésis – 28. heinäkuuta 1835 Pariisi) oli Ranskan marsalkka, joka osallistui Napoleonin sotiin. Hän toimi myös Ranskan pääministerinä 1834–1835.


title: Édouard Mortier

text: Mortier osallistui Ranskan vallankumoussotien aikana taisteluihin Hollannissa, Saksassa ja Sveitsissä. Vuoden 1799 aikana hänet ylennettiin ensin prikaatin- ja sitten divisioonankenraaliksi, ja seuraavana vuonna hänet nimitettiin Pariisin sotilasalueen komentajaksi. Huhtikuussa 1803 Mortier miehitti Hannoverin. Hänet ylennettiin toukokuussa 1804 Ranskan marsalkaksi. Marraskuussa 1805 hän kärsi tappion venäläisille Dürnsteinin taistelussa. Hän osallistui 1806–1807 sotaan Preussia vastaan ja johti ruotsalaisia vastaan käytyjä operaatioita Pohjois-Saksassa. Vuonna 1808 Mortier sai Trévisen (Trevison) herttuan arvon. Seuraavina vuosina hän soti Espanjassa, jossa hän voitti espanjalaiset Ocañan taistelussa. Napoleonin Moskovan-sotaretkellä 1812 Mortier komensi nuorta kaartia. Pariisin kukistuttua keväällä 1814 hän siirtyi kuningas Ludvig XVIII:n palvelukseen ja sai tältä päärinarvon. Napoleonin palattua tilapäisesti valtaan seuraavana vuonna Mortier saattoi kuninkaan pakoon Belgiaan ja liittyi sitten uudelleen Napoleoniin. Tämän seurauksena hän menetti kaikki arvonimensä toisen Bourbon-restauraation yhteydessä, joskin sai ne takaisin vuonna 1819.


title: Édouard Mortier

text: Vuoden 1830 heinäkuun valankumouksen jälkeen Mortier toimi Ranskan suurlähettiläänä Pietarissa. Marraskuussa 1834 kuningas Ludvig Filip nimitti hänet pää- ja sotaministeriksi. Mortier sai surmansa heinäkuussa 1835 Giuseppe Fieschin epäonnistuneessa yrityksessä salamurhata kuningas.


title: GTC

text: GTC voi tarkoittaa seuraavia asioita:


title: Seraminapotti

text: Seraminapotti ) eli aiemmalta nimeltään seraminkaljumesikko ("Philemon subcorniculatus" on mesikoiden heimoon kuuluva varpuslintu.


title: Seraminapotti

text: Seraminapottia tavataan Seramin saarella Indonesiassa. Lajia on kuvattu hyvin yleiseksi, ja se on luokiteltu elinvoimaiseksi.


title: Burunapotti

text: Burunapotti ("Philemon moluccensis") eli aiemmalta nimeltään burunkaljumesikko on mesikoiden heimoon kuuluva varpuslintu.


title: Burunapotti

text: Burunapottia tavataan Indonesiassa. Lajin on kuvattu olevan suhteellisen yleinen Burun saarella ja yleinen Kailla. Se on luokiteltu elinvoimaiseksi.


title: Göteborgin diskopalo 1998

text: Göteborgin diskopalo tapahtui Makedonia-yhdistyksen tiloissa Ruotsissa Hisingenin kaupunginosassa Göteborgissa 30. lokakuuta 1998. Tulipalossa kuoli 63 ihmistä ja loukkaantui lähes 200. Lähes kaikkien kuolinsyy oli savumyrkytys, ja pääosa uhreista oli maahanmuuttajia. Loukkaantuneet esimerkiksi olivat lähtöisin 19 eri maasta, useimmat Jugoslaviaan kuuluneista maista ja Somaliasta.


title: Göteborgin diskopalo 1998

text: Kreikkalais-ruotsalainen laulaja Helena Paparizou oli lähellä mennä juhliin, mutta hänen äitinsä kielsi häntä menemästä sinne. Paparizou menetti viisi hyvää ystäväänsä tulipalossa.


title: Göteborgin diskopalo 1998

text: Tulipalo syttyi illalla diskotilan varauloskäynnin luona, kun neljä iranilaistaustaista poikaa sytytti penkeillä olleet paperiroskat tuleen. Tulipalo eteni rakennuksessa räjähdysmäisesti, ja nuoriso alkoi rynniä ulos pääovesta. Diskotila ei täyttänyt paloturvallisuudelle asetettuja vaatimuksia, eikä tilat vuokranneella yhdistyksellä ollut lupaa vuokrata tiloja eteenpäin. Tilat oli tarkoitettu biljardin peluuta varten, ja niissä oli vain kaksi hätäuloskäyntiä, pääovi ja varauloskäytävä. Varauloskäytävä jäi tehottomaksi, koska tulipalo sytytettiin sen edessä. Vain 150 hengelle tarkoitetuissa tiloissa oli kokoontunut 375 ihmistä.


title: Göteborgin diskopalo 1998

text: Pelastautumista hidasti se, että diskotila sijaitsi rakennuksen toisessa kerroksessa ja että sieltä oli portaat alakertaan pääovelle. Portaat hidastivat pakenemista yläkerran kapeassa käytävässä. Räjähdysmäinen tulipalo levisi diskotilaan nopeasti. Lähes kaikki kuolleista löydettiin yläkerran käytävältä ja muutama diskotilan käytävän päädystä.


title: Göteborgin diskopalo 1998

text: Tapaus selvisi vasta tammikuussa 2000, jolloin poliisi pidätti neljä iranilaistaustaista miestä: Meysam Mohammadyehin, Housein Arsaninin, Mohammad Mohammadimininin ja Shoresh Kavehinin. Pidätetyistä kolme oli Göteborgin poliisille entuudestaan tuttuja, ja heillä oli pitkä rikosrekisteri. Heitä oli jo aiemmin kuulusteltu diskopalosta, mutta he eivät ennen pidätystä olleet epäiltyjen listoilla. Kaikki kielsivät syyllisyytensä ja ilmaisivat olevansa ”tyrmistyneitä heitä vastaan kohdistetuista syytöksistä”. Myöhemmin Shoresh Kavehi tunnusti sytyttäneensä tulipalon toisen henkilön kanssa ja pyysi myöhemmin oikeudessa tekoaan anteeksi uhrien omaisilta. Missään vaiheessa Kavehi ei kuitenkaan paljastanut, kuka tuo toinen henkilö oli.


title: Göteborgin diskopalo 1998

text: Palo sytytettiin hätäuloskäynnin lähistöllä. Siellä sattui olemaan kannullinen helposti syttyvää nestettä, joka kaadettiin käytävään pinottujen tuolien ja kerätyn paperiroskan päälle. Tulipalo oli nuorten miesten kosto siitä, ettei heitä päästetty ilmaiseksi sisään diskoon. Ainoastaan nuorin, Meysam Mohammadyeh, pääsi sisälle ja hän avasi myöhemmin illalla takaoven muille. Kaikkien neljän miehen sukulaisia ja ystäviä menehtyi palossa. Oikeudenkäynnin kuluessa he perustelivat vaitioloaan poliisia kohtaan tuntemallaan kaunaisella asenteella ja pelolla kostosta, jonka iranilaiset heihin kohdistaisivat.


title: Göteborgin diskopalo 1998

text: Oikeudessa vakuutettiin, ettei tarkoituksena ollut aiheuttaa näin suurta katastrofia. Syytetyt vetosivat siihen, etteivät he arvanneet palon leviävän koko tilaan. He kertoivat kuvitelleensa, että sprinklerit sammuttaisivat automaattisesti heidän hätäuloskäynnin luona sytyttämänsä tuolit. He myös kuvittelivat, että palokunta ehtisi paikalle nopeasti ennen suurpaloa.


title: Göteborgin diskopalo 1998

text: Kesäkuussa 2000 Göteborgin käräjäoikeus katsoi selvitetyksi, että kaikki neljä olivat yhteistuumin sytyttäneet tulipalon. Oikeus tuomitsi päätekijäksi nimetyn Shoresh Kavehinin kahdeksaksi vuodeksi vankeuteen. Hosein Arsani ja Mohammad Mohammadamini saivat kuusi vuotta vankeutta. Tekohetkellä alle 18-vuotias Meysam Mohammadyeh tuomittiin kolmeksi vuodeksi nuorisovankilaan. Tuomiolauselmassa rikosnimike oli törkeä murhapoltto. Ruotsin lain mukaan siitä tuomitaan vähintään kuudeksi vuodeksi ja enintään elinkautiseen. Mikäli tekijä on alle 21-vuotias, pitää se ottaa lieventävänä tekijänä huomioon. Alaikäistä ei myöskään voi tuomita elinkautiseen vankeuteen.


title: Göteborgin diskopalo 1998

text: Hosein Arsaninin, Meysam Mohammadyehin ja Mohammad Mohammadamininin asianajajat ilmaisivat heti tuomionluvun jälkeen tyytymättömyytensä. Tyttärensä tulipalossa menettänyt Angelihi Bouras ei tyrmännyt ajatusta asian käsittelystä hovioikeudessa. Syyllisten tuomiot kovenivat hovioikeudessa vuodella.


title: Kypäräapotti

text: Kypäräapotti ("Philemon buceroides") eli aiemmalta nimeltään isokaljumesikko on mesikoiden heimoon kuuluva varpuslintu.


title: Kypäräapotti

text: Kypäräapottia tavataan Australiassa, Indonesiassa, Itä-Timorissa ja Papua-Uudessa-Guineassa. Lajin on kuvattu olevan pääasiassa yleinen, ja se on luokiteltu elinvoimaiseksi.


title: Bismarckinapotti

text: Bismarckinapotti ("Philemon cockerelli") eli aiemmalta nimeltään uudenenglanninkaljumesikko on mesikoiden heimoon kuuluva varpuslintu.


title: Bismarckinapotti

text: Bismarckinapottia tavataan Papua-Uudessa-Guineassa. Lajin on kuvattu olevan yleinen matalilla korkeuksilla. Se on luokiteltu elinvoimaiseksi.


title: Uudenirlanninapotti

text: Uudenirlanninapotti ("Philemon eichhorni") eli aiemmalta nimeltään Uudenirlanninkaljumesikko on mesikoiden heimoon kuuluva varpuslintu.


title: Uudenirlanninapotti

text: Uudenirlanninapottia tavataan Papua-Uudessa-Guineassa. Lajin on kuvattu olevan melko yleinen sen suosimilla korkeuksilla. Se on luokiteltu elinvoimaiseksi.


title: Uudenkaledonianapotti

text: Uudenkaledonianapotti ("Philemon diemenensis") eli aiemmalta nimeltään uudenkaledoniankaljumesikko on mesikoiden heimoon kuuluva varpuslintu.


title: Uudenkaledonianapotti

text: Uudenkaledonianapottia tavataan Uudessa-Kaledoniassa. Vaikka lajin kannankehitys on laskeva, ei sen uskota olevan vaarassa ja se on luokiteltu elinvoimaiseksi.


title: Manusinapotti

text: Manusinapotti ("Philemon albitorques") eli aiemmalta nimeltään manusinkaljumesikko on mesikoiden heimoon kuuluva varpuslintu.


title: Manusinapotti

text: Manusinapottia tavataan Papua-Uudessa-Guineassa. Lajia on kuvattu yleiseksi, ja se on luokiteltu elinvoimaiseksi.


title: Hopeaniska-apotti

text: Hopeaniska-apotti ("Philemon argenticeps") eli aiemmalta nimeltään hopeaniskamesikko on mesikoiden heimoon kuuluva varpuslintu.


title: Hopeaniska-apotti

text: Hopeaniska-apottia tavataan Australiassa. Lajia on kuvattu yleiseksi, ja se on luokiteltu elinvoimaiseksi.


title: Jacques Charles Dupont de l’Eure

text: Jacques Charles Dupont de l’Eure (27. helmikuuta 1767 Neubourg – 2. maaliskuuta 1855 Rouge-Perriers) oli ranskalainen poliitikko, joka toimi Ranskan toisen tasavallan ensimmäisenä pääministerinä keväällä 1848.


title: Jacques Charles Dupont de l’Eure

text: Dupont de l’Eure aloitti uransa asianajajana Normandian parlamentissa vuonna 1789 ja toimi sen jälkeen tuomarina. Vuonna 1798 hänestä tuli Euren edustaja viidensadan neuvostossa, ja hän tuki brumairen vallankaappausta seuraavana vuonna. Suurimman osan Napoleonin valtakaudesta hän toimi tuomarina. Vuonna 1813 Dupont de l’Eure valittiin Ranskan lainsäätäjäkuntaan ja satapäiväisen keisarikunnan aikana hän toimi edustajainkamarin varapuhemiehenä. Hän kuului sittemmin edustajainkamariin keskeytyksettä vuodet 1817–1848. Restauraation aikana hän kuului vapaamieliseen oppositioon. Heinäkuun vallankumouksen jälkeen vuonna 1830 hänestä tuli vähäksi aikaa Ranskan oikeusministeri, mutta hän palasi pian takaisin oppositioon ja tuki innokaasti vuoden 1847 reformibankettiliikettä.


title: Jacques Charles Dupont de l’Eure

text: Helmikuun vallankumouksen puhjettua jo 80-vuotias Dupont de l’Eure nimitettiin 24. helmikuuta 1848 väliaikaisen hallituksen jäseneksi ja sen puheenjohtajaksi. Hän toimi hallituksen johdossa 11. toukokuuta asti. Hänet valittiin 1848 myös toisen tasavallan kansalliskokoukseen, mutta hän ei onnistunut uusimaan paikkaansa seuraavana vuonna ja vetäytyi sen jälkeen politiikasta.


title: August Ferdinand Juselius

text: August Ferdinand Juselius (30. heinäkuuta 1847 Karuna – 28. maaliskuuta 1900 Turku) oli suomalainen kunnallis- ja valtiopäivämies, joka toimi Turun kaupunginjohtajana eli kunnallispormestarina 1881-1900.


title: August Ferdinand Juselius

text: Juseliuksen vanhemmat olivat kappalainen August Gabriel Juselius ja Kristina Magdalena Dickman. Hän tuli hovioikeuden auskultantiksi 1871, toimi Turun kaupungin raastuvanoikeudessa 1873-1881 ja tuli viimeksi mainittuna vuonna Turun kunnallispormestariksi. Laamannin arvo Juseliukselle myönnettiin 1897. Hän oli keskeisesti mukana myös erilaisissa järjestöissä ja toimielimissä, kuten Suomen Talousseuran puheenjohtajana 1892-1900 ja Turun Elinkorkolaitoksen johtokunnan puheenjohtajana 1885-1900, ja kuului useisiin eri valtionkomiteoihin. Juselius toimi esimerkiksi vuosien 1892 panttilainaus- ja säästöpankkikomiteoiden puheenjohtajana. Valtiopäivillä Juselius oli porvarissäädyn edustajana 1888, 1891, 1894, 1897 ja 1899.


title: August Ferdinand Juselius

text: Juseliuksen puoliso vuodesta 1873 oli Johanna Matilda Thodén (k. 1891).


title: Turn It into Love

text: "Turn It into Love" on kappale Kylie Minoguen debyyttialbumilla "Kylie" (1988). Se julkaistiin singlenä 21. joulukuuta 1988 vain Japanissa. Kappaleen kirjoittivat ja tuottivat Stock, Aitken ja Waterman. B-puoli oli ”Made in Heaven”, joka oli myös B-puolen singlejä kansainvälisissä ”Je Ne Sais Pas Pourquoi”- ja ”It’s No Secret” -singleissä.


title: Idrottsklubben-32

text: Idrottsklubben-32 ry (IK-32) on vuonna 1932 perustettu espoolainen pyöräilyseura.


title: Kalevi Sylander

text: Kalevi Kaapo ”Syltty” Sylander (18. toukokuuta 1931 Helsinki – 13. tammikuuta 2014 Vantaa) oli suomalainen koripalloilija, jonka pelaajaura ajoittui 1950-luvulle. Hän kilpaili yksissä olympia- ja kolmissa EM-kisoissa ja saavutti seuratasolla kolme SM-pronssia.


title: Kalevi Sylander

text: Sylander kuului Suomen maajoukkueeseen vuosina 1950–1959 pelaten 47 ottelussa 2,8 pisteen ottelukohtaisella keskiarvolla. Helsingin kesäolympialaisissa 1952 Sylanderin edustama Suomi sijoittui 15:nneksi. Euroopan-mestaruuskilpailuissa Suomi sijoittui 1951 yhdeksänneksi, 1955 kymmenenneksi ja 1957 11:nneksi. Lisäksi Sylander kuului Suomen MM-karsintajoukkueeseen vuonna 1950. Miesten SM-sarjassa Sylander pelasi vuoteen 1959 asti ja saavutti SM-pronssia vuosina 1948, 1956 ja 1958.


title: Kalevi Sylander

text: Sylander kuoli 82-vuotiaana.


title: September Blue

text: September Blue on norjalaisartisti Frida Amundsenin ensimmäinen studioalbumi. Sen julkaisi "Parlophone Music Norway" sekä levyllisenä että digitaalisesti ladattavana versiona 20. huhtikuuta 2012. Albumilta on julkaistu tähän mennessä singleinä kappaleet "Closer ja "Rush". Albumi pääsi vain kotimaassaan Norjassa listoille, jossa se saavutti albumilistan 10. sijan.


title: François Arago

text: Dominique François Jean Arago (26. helmikuuta 1786 Estagel – 2. lokakuuta 1853 Pariisi) oli ranskalainen fyysikko, matemaatikko, tähtitieteilijä ja poliitikko. Hän toimi hetken aikaa Ranskan pääministerinä touko–kesäkuussa 1848. Aragon tärkeimmät tieteelliset saavutukset liittyvät sähkömagnetismin ja valon interferenssin tutkimiseen.


title: François Arago

text: Arago kävi Pariisin École Polytechniqueta. Vuonna 1805 hänet nimitettiin Pariisin observatorion yhteydessä toimineen pituusastetoimiston (Bureau des Longitudes) sihteeriksi. Hänet lähetettiin yhdessä Jean-Baptiste Biotin kanssa Formenteralle jatkamaan Jean Baptiste Joseph Delambrelta ja Pierre Méchainilta keskenjäänyttä työtä, Dunkerquen ja Barcelonan välisen meridiaanikaaren pituuden mittausta, jonka avulla saataisiin määritettyä metrin standardipituus. He kohtasivat työssä monia vaikeuksia. Sodan puhjettua Ranskan ja Espanjan välille Arago vangittiin Espanjassa vakoojaksi epäiltynä. Monien jännittävien vaiheiden jälkeen hän onnistui vuonna 1809 selviämään takaisin Ranskaan. Vielä samana vuonna hänet nimitettiin Ranskan tiedeakatemian jäseneksi ja vain 23-vuotiaana École Polytechniquen analyyttisen geometrian professoriksi Gaspard Mongelta vapautuneelle oppituolille. Vuodesta 1830 hän toimi Pariisin observatorion johtajana ja Ranskan tiedeakatemian pysyvänä sihteerinä. Arago perusti 1816 "Annales de chimie et de physique" -tiedejulkaisun yhdessä kemisti Joseph Louis Gay-Lussacin kanssa.


title: François Arago

text: Arago keksi ensimmäisenä niin sanotun rotaatiomagnetismin havaitessaan, että pyöritettäessä ei-magneettista johdinta se magnetoituu. Arago laajensi tässä tanskalaisen Hans Christian Ørstedin aiempaa työtä. Ensin Arago havaitsi vuonna 1820, että sähkövirran johtaminen spiraalin muotoiseen kuparisylinteriin antoi sille magneettiset ominaisuudet, jotka kuitenkin lakkasivat kun virran katkaisi. Vuonna 1824 hän havaitsi edelleen, että ei-magneettisen kuparisen levyn pyörittäminen sai sen yläpuolelle ripustetun magneettineulan pyörimään vastaavasti. Michael Faraday osoitti myöhemmin näiden ilmiöiden aiheutuvan sähkömagneettisesta induktiosta. Britannian Royal Society palkitsi Aragon vuonna 1825 Copley-mitalilla siitä hyvästä, että hän oli löytänyt ”muiden kuin rautaa sisältävien aineiden magneettiset ominaisuudet”.


title: François Arago

text: Arago tuki Augustin Jean Fresnelin teoriaa, jonka mukaan valo on luonteeltaan aaltoliikettä eikä hiukkassäteilyä. Aaltoteorian mukaan valon nopeuden pitäisi hidastua sen siirtyessä harvemmasta tiheämpään väliaineeseen, kun taas hiukkasteorian mukaan sen pitäisi nopeutua. Teorioiden testaamiseksi Arago esitteli vuonna 1838 koejärjestelyn, jolla voitaisiin verrata valon etenemisnopeutta ilmassa ja toisaalta vedessä tai lasissa. Koejärjestely oli kuitenkin niin monimutkainen, ettei kukaan kyennyt toteuttamaan koetta ennen kuin vuonna 1850. Arago oli siinä vaiheessa jo menettänyt näkönsä, mutta käyttämällä paranneltua versiota hänen esittelemästään järjestelystä Hippolyte Fizeau ja Léon Foucault kykenivät tuolloin todistamaan, että valonnopeus todellakin hidastuu tiheämmässä väliaineessa. Arago myös kehitti valon tutkimiseen käytetyt mittalaitteet polariskoopin ja fotometrin.


title: François Arago

text: Vuonna 1845 Arago ehdotti tähtitieteilijä Urbain Le Verrierille Uranus-planeetan kiertoradassa olevien poikkeamien tutkimista. Poikkeamien tutkiminen johti hieman myöhemmin Neptunuksen löytämiseen. Kun Le Verrierin ja brittiläisen John Couch Adamsin välille syntyi kiista siitä, kuka oli ensimmäisenä todistanut Neptunuksen olemassaolon, Arago asettui tukemaan Le Verrieriä. Neptunuksen renkaisiin kuuluva Aragon rengas on nimetty Aragon mukaan.


title: François Arago

text: Arago valittiin vuonna 1831 Ranskan edustajainkamariin, jossa hän kuului vasemmistoon. Helmikuun vallankumouksen jälkeen vuonna 1848 hänet kutsuttiin väliaikaisen hallituksen sota- ja meriministeriksi. Hän oli myös toimeenpanevan komission jäsen. Arago vastusti jyrkästi Louis-Napoleon Bonaparten tuloa presidentiksi.


title: Schynige Platte-Bahn

text: Schynige Platte-Bahn (lyhenne SPB) on matkailurautatie Keski-Sveitsissä Interlakenin eteläpuolella. Rautatien omistaa Berner Oberland-Bahnen AG, jonka omistuksessa on myös toinen rautatie samalla seudulla, Berner Oberland-Bahn.


title: Schynige Platte-Bahn

text: Schynige Platte-Bahn Wilderswilistä Schynige Platte -vuorelle otettiin käyttöön vuonna 1893. Rata sähköistettiin vuonna 1914.


title: Schynige Platte-Bahn

text: SPB:n rautatien pituus on 7,3 kilometriä. Rata on kapearaiteinen (800 mm) ja koko matkaltaan hammasrataa. Radan käyttöjännite on tasajännite, 1500 V. Rata nousee matkallaan yhteensä 1 403 metriä. Reitin suurin jyrkkyys on 250 ‰.


title: Schynige Platte-Bahn

text: Rata ei liity teknisesti muihin rautateihin, mutta Wilderswilissä on vaihtoyhteys Berner Oberland-Bahnin juniin.


title: Schynige Platte-Bahn

text: Junaliikennettä Schynige Plattelle on, sääolosuhteista riippuen, tyypillisesti touko-kesäkuun vaihteesta lokakuulle. Junia kulkee pari tunnissa ja matka kestää molempiin suuntiin 52 minuuttia. Schynige Plattella käy vuosittain noin 200 000 matkailijaa.


title: Schynige Platte-Bahn

text: Schynige Platte-Bahnin kalusto on suurelta osin alkuperäistä; osa on peräisin 1800-luvun lopulta. Radalla on käytössä 12 sähköveturia 1910-luvulta (220 kW, maksiminopeus 12 km/h) sekä yksi höyryveturi 1890-luvulta. Matkustajavaunuja on 22 kpl. Tavaravaunuja sekä muuta kalustoa on 11 kpl.


title: Viracocha Inca

text: Viracocha Inca oli inkakavaltion kahdeksas hallitsija eli Sapa Inca. Hän oli saanut nimensä inkojen luojajumalan Viracochan mukaan. Viracocha Inca syrjäytti isänsä Yahuar Huacacin. Viracocha jatkoi inkojen valtakunnan laajentamista ja valtasi Titicacajärven seudut aymaroiden avustuksella. Hän joutui kuitenkin pian vaikeuksiin, kun chimut ja chankat hyökkäsivät inkavaltion pohjoisosiin ja etenivät Cuzcon lähelle. Viracocha Inca pakeni kaupungista kruununperillisensä Unconin kanssa. Sillä aikaa hänen toinen poikansa Yupanqui onnistui pitkällisen taistelun jälkeen torjumaan pääkaupunkia uhanneen hyökkäyksen. Viracocha Inca kuoli kohta tämän jälkeen, ja Yupanqui käytti tilaisuutta hyväkseen ja kaappasi vallan veljeltään vuonna 1438. Tämä vuosi on ensimmäinen luotettava vuosiluku inkojen historiassa. Yupanqui sai lisänimen Pachacútec, mikä merkitsee ”uudistajaa”.


title: Viracocha Inca

text: Viracocha Incan valtakausi oli merkittävä muutosvaihe inkavaltakunnan historiassa. Siihen mennessä inkat olivat tehneet säännöllisiä sotaretkiä naapuriheimojen alueille, mutta he olivat kuitenkin jättäneet ne sotaretkien jälkeen rauhaan, mikäli eivät kokeneet niitä enää uhkaksi. Viracocha Incan aikana inkat ryhtyivät perustamaan pysyviä sotilasleirejä valloittamilleen alueille ja vakiinnuttamaan valta-asemansa naapurikansojen keskuudessa.


title: Ernest Courtot de Cissey

text: Ernest Louis Octave Courtot de Cissey (23. joulukuuta 1810 Pariisi – 15. kesäkuuta 1882 Pariisi) oli ranskalainen kenraali. Hän toimi myös Ranskan pääministerinä 1874–1875.


title: Ernest Courtot de Cissey

text: Cissey palveli nuorempana Algeriassa ja osallistui everstinä Krimin sotaan. Inkermanin taistelun jälkeen hänet ylennettiin prikaatinkenraaliksi ja vuonna 1863 divisioonankenraaliksi. Ranskan–Saksan sodassa hän toimi divisioonankomentajana ja osallistui Metzin luona elokuussa 1870 käytyihin taisteluihin, kunnes jäi marsalkka F. A. Bazainen joukkojen mukana saarroksiin. Bazainen antauduttua Cissey joutui sotavangiksi Saksaan, mistä hän palasi vuoden 1871 alussa ja osallistui Pariisin kommuunin kukistamiseen. Cissey valittiin Ranskan kansalliskokouksen jäseneksi ja Adolphe Thiers nimitti hänet sotaministeriksi, missä asemassa hän rupesi tarmokkaasti kehittämään armeijaa. Thiersin erottua Cissey jätti hallituksen ja siirtyi armeijakunnan komentajaksi Toursiin.


title: Ernest Courtot de Cissey

text: Cissey tuli 16. toukokuuta 1874 uuden hallituksen pää- ja sotaministeriksi. Hän jatkoi sotaministerinä myös kahdessa seuraavassa hallituksessa aina elokuuhun 1876 asti. Sen jälkeen hänet valittiin elinikäiseksi senaattoriksi. Cissey oli vielä 1878–1880 armeijakunnan komentajana Nantesissa. Hän joutui eroamaan jouduttuaan vakoilusyytösten kohteeksi, mutta parlamentin asettama tutkintakomitea totesi hänet syyttömäksi vuonna 1881.


title: Jussi Pylkkänen

text: Jussi Pylkkänen (s. 1963 Helsinki) on suomalais-brittiläinen Christie's-huutokauppakamarin johtaja ja tunnettu kansainvälisten arvotaidehuutokauppojen meklari.


title: Jussi Pylkkänen

text: Pylkkänen syntyi Helsingissä, mutta muutti perheineen pian Lontooseen, kun hänen isänsä sai paikan siellä toimivassa metallipörssissä. Hän sanoo kiinnostuneensa taiteesta isoisänsä Olavi Veistäjän ansiosta, joka toimi Aamulehden kulttuuriosaston päällikkönä. Pylkkänen opiskeli King's College Schoolissa Wimbledonissa ja englantilaista kirjallisuutta Oxfordin yliopistossa. Hän on toiminut vuodesta 1986 alkaen huutokauppakamari Christie'sillä. Vuoden kestäneen arvotaidekurssin jälkeen hän aloitti Old Masters and Modern Print -osaston asiantuntijana ja eteni sitten impressionistisen osaston johtajaksi. Vuodesta 2005 hän on toiminut yrityksen Euroopan ja Lähi-idän johtajana, mutta samalla jatkaa vuonna 1997 aloittamaansa työtä Christie'sin tärkeimpien Lontoon ja New Yorkin huutokauppojen meklarina.


title: Jussi Pylkkänen

text: Pylkkäsen sanotaan olevan kansainvälisen taidekaupan eniten myyvä meklari. Marraskuussa 2013 hän huutokauppasi New Yorkissa yhtenä iltana ennätyksellisten 691 miljoonan Yhdysvaltain dollarin arvosta sodanjälkeistä taidetta, mikä löi aiemman ennätyksen noin 200 miljoonalla. Illan aikana syntyi toinenkin ennätys, kun Francis Baconin triptyykistä "Three Studies of Lucian Freud" maksettiin enemmän kuin mistään taideteoksesta aiemmin, 142,4 miljoonaa dollaria.


title: Felix Salten

text: Felix Salten (vuoteen 1911 Siegmund Salzmann; 6. syyskuuta 1869 Pest, Itävalta-Unkari – 8. lokakuuta 1945 Zürich, Sveitsi) oli unkarilaissyntyinen itävaltalainen kirjailija ja toimittaja, joka muistetaan erityisesti teoksestaan "".


title: Felix Salten

text: Felix Saltenin isä oli unkarinjuutalainen insinööri. Salten syntyi Pestissä (nykyinen Budapest), mutta perhe muutti Wieniin neljä viikkoa hänen syntymänsä jälkeen. Perhe asui Alsergrundissa ja Währingissä. Siegmund keskeytti koulunkäynnin 16-vuotiaana ja meni töihin vakuutusyhtiöön. Hänen ensimmäinen tekstinsä julkaistiin vuoden 1889 alussa, ja ensimmäinen novellikokoelma "Der Hinterbliebene" julkaistiin 1900. Tällöin hän käytti jo salanimeä Felix Salten. Hän tutustui Wienin kirjallisiin piireihin, ja hänen ystäväpiiriinsä kuuluivat muiden muassa Arthur Schnitzler, Hugo von Hofmannsthal, Richard Beer-Hofmann, Hermann Bahr ja Karl Kraus; he muodostivat niin kutsutun nuorwieniläisen ryhmittymän (). Uransa alussa Salten julkaisi novelleja, jotka hyödyntävät symbolismin ja impressionismin keinovaroja mutta joissa näkyy myös naturalistisen koulukunnan vaikutusta.


title: Felix Salten

text: Vuonna 1894 Salten alkoi työskennellä "Wiener Allgemeinen Zeitung" -lehden teatteriarvostelijana ja siirtyi vuonna 1902 "Die Zeit" -lehteen. Hän sai kuuluisuutta kirjoituksista, joissa hän selosti hovin skandaaleja. Hänen oletetaan myös julkaisseen anonyymisti kiistanalaisen eroottisen romaanin "Josefine Mutzenbacher" eli "Wieniläisen ilotytön tarina" (1906).


title: Felix Salten

text: Salten avioitui vuonna 1902 näyttelijä Ottilie Metzelin (1868–1942) kanssa. Perheeseen syntyi kaksi lasta: Paul (1903–1937) ja Anna Katharina (1904–1977).


title: Felix Salten

text: Lehtiartikkeleita, erityisesti niin kutsuttuja följetongeja, Salten kirjoitti elämänsä aikana noin 3 000 kappaletta; lisäksi hän kirjoitti näytelmiä, librettoja ja elokuvakäsikirjoituksia (muun muassa "Mihin rakkaus johtaa" (1924).


title: Felix Salten

text: Ensimmäisen maailmansodan aikana Salten kirjoitti isänmaallisia tekstejä. Hän suhtautui sotaan ensin innostuneesti, mutta vuonna 1917 hän alkoi pitää sotaa katastrofina.


title: Felix Salten

text: 1920-luvulla Salten työskenteli "Neue Freie Presse" -lehdessä vaikutusvaltaisena pakinoitsijana ja julkaisi muutamia menestysromaaneja. Vuonna 1923 ilmestyi kaksi eläinaineista romaania: "Koiramme Firenzessä" ja "Bambi: Tarina metsästä". Merkittäviin teoksiin kuuluvat myös Palestiinan-matkakirja "Uusia uurtajia vanhassa maassa" (1925) ja Yhdysvaltain-matkakirja "Amerikka viidessä minuutissa" (1931), jotka ilmestyivät ensin "Wiener Allgemeine Zeitungissa" ja "Neue Freie Pressessä" följetongien sarjoina.


title: Felix Salten

text: Vuosina 1927–1933 Salten toimi Itävallan Pen-liiton puheenjohtajana. Hänen kirjansa kiellettiin natsi-Saksassa vuonna 1935. Kun Itävalta oli liitetty Saksaan, Salten välttyi vainolta kansainvälisen maineensa vuoksi. Hänen tyttärensä asui Sveitsissä ja järjesti vanhemmilleen oleskeluluvan vuonna 1939. Salten vietti viimeiset vuotensa Sveitsissä rahavaikeuksien piinaamana. Oleskeluluvan ehtoihin kuului, ettei hän saanut työskennellä toimittajana, ja hänen sveitsiläinen kustantajansa oli kiinnostunut julkaisemaan ainoastaan eläintarinoita (muun muassa jatko-osa "Bambis Kinder"). Salten ei saanut taloudellista hyötyä Walt Disneyn "Bambi"-elokuvan menestyksestä. Myös Disney-elokuvat "Perri" (1957) ja "Koiruutta kerrakseen" (1959) perustuvat Saltenin teoksiin.


title: Henna Ikola

text: Henna Ikola (s. 26. huhtikuuta 1998 Hyvinkää) on suomalainen lumilautailija.


title: Henna Ikola

text: Ikola kilpaili lumilautailun maailmancupissa ensimmäisen kerran Rukalla 13. joulukuuta 2013 sijoittuen half-pipessa 23:nneksi. Nuorten MM-kilpailuissa 2012 Ikola oli slopestylessa 18:s ja half-pipessa 19:s. Vuotta myöhemmin hän saavutti nuorten MM-kilpailuissa half-pipessa sijan yhdeksän ja slopestylessa hän oli 11:s. Maaliskuussa 2014 hän sijoittui toiseksi Kreischbergin slopestylen maailmancup-kilpailussa.


title: Monforte d’Alba

text: Monforte d’Alba on kunta Italiassa Piemonten alueella sijaitsevassa Cuneon maakunnassa. Kylän historia juontaa roomalaisten ajalle, ja sen historiallinen keskusta on peräisin keskiajalta. Vuonna 1028 paikalliset kataarit tuomittiin harhaoppisina. Monforte d’Albassa on pieni Mieczysław Horszowskin mukaan nimetty amfiteatteri, jossa on täydellinen akustiikka. Amfiteatterissa esitetään muun muassa jazzia ja klassista musiikkia.


title: Monforte d’Alba

text: Kunnasta osa kuuluu baroloviinin tuotantoalueeseen.


title: Yhdistynyt Slovenia

text: Yhdistynyt Slovenia () oli vuonna 1848 syntynyt poliittinen ohjelma. Ohjelman pohjana toimi Matija Majarin ajatukset. Ohjelman tavoitteena oli perustaa Slovenian kuningaskunta, joka olisi kuitenkin osa Itävallan keisarikuntaa, mutta ei kuitenkaa kuuluisi Saksan liittoon. Ohjelmassa vaadittiin myös sloveeninkielen nostamista saksan kanssa tasavertaiseksi.


title: Yhdistynyt Slovenia

text: Yhdistynyt Slovenia oli suuri muutos sloveenien poliittisessa historiassa. Ensimmäistä kertaa sloveeneille määriteltiin maantieteelliset rajat. Sloveenit vaativat itselleen samoja autonomisia oikeuksia kuin muilla kansoilla oli. Ohjelma tosin kuvattiin aikanaan liian radikaaliksi.


title: Yhdistynyt Slovenia

text: Ohjelma kuitenkin epäonnistui, mutta se oli suuri askel Slovenian historiassa. Ohjelma muodostui slovenialaisen politiikan kulmakiveksi aina 1980-luvulle saakka.


title: Osmanien interregnum

text: Osmanien interregnum (, "interregnum" = välikausi, hajaannuskausi) oli Osmanien valtakunnassa vallinnut hajaannuskausi vuosina 1402–1413, jolloin valtakunnassa ei ollut kiistatonta sulttaanin vallan perijää. Sen aikana käytiin useita perimyssotia, joiden osapuolina olivat sulttaani Bayezid I:n viisi poikaa: Mehmed Çelebi, Süleyman Çelebi, Musa Çelebi, İsa Çelebi ja Mustafa Çelebi. Interregnum kesti 11 vuotta ja päättyi Mehmed Çelebin voittoon Çamurlun taistelussa 5. heinäkuuta 1413. Voittaja kruunautti itsensä sulttaaniksi ja palautti järjestyksen valtakuntaan.


title: Osmanien interregnum

text: Bayezid I kävi sotaa Timuridien dynastiaa vastaan ja jäi Timur Lenkin vangiksi hävittyään tälle Ankaran taistelussa 20. heinäkuuta 1402. Timur kohteli vankiaan vieraanvaraisesti ja nimitti sulttaanin seuraajaksi Mehmedin tämän poikien joukosta. Bayezid kuitenkin kuoli 8. maaliskuuta 1403 ja neljä hänen pojistaan tavoitteli valtaa seuranneiden sotien aikana. Hajaannuskausi sai jatkoa 1415, kun Anatoliassa piileskellyt viides poika Mustafa nousi vaatimaan kruunua Mehmedin pojalta Murad II:lta. Mustafan nostattamia kapinoita ei varsinaisesti lasketa interregnumin aikaan, mutta ne olivat osa Bayezidin poikien välistä valtataistelua.


title: Osmanien interregnum

text: Ajanjakso tunnettiin osmanien historiankirjoituksessa muun muassa nimillä "Murheiden vuodet" ja "Ongelmien aika". Interregnumilla oli ikävä vaikutuksensa osmanien myöhempään hallintoon. Isoisänsä ja isänsä kokemia perimyssotia pelännyt Mehmed II antoi muualla ja myös osmanien keskuudessa kyseenalaisena pidetyn lakiasetuksen, joka mahdollisti sulttaanin veljien teloittamisen kruununtavoittelijoina valtaannousun yhteydessä. Tämän jälkeen myös muut valtakamppailua pelänneet sulttaanit saattoivat käyttää veljessurmaa valtansa vakiinnuttamisen keinona.


title: Osmanien interregnum

text: Osmanien valtakunta jakautui poikien kesken. Vanhin pojista Süleyman hallitsi pohjoista Kreikkaa, Bulgariaa ja Traakiaa, ja hän piti pääkaupunkinaan Edirneä. Toinen pojista İsa julisti itsensä Bursan itsenäiseksi valtiaaksi ja Mehmed, jonka tilukset olivat suurimmat, perusti sulttaanikunnan Amasyaan. Musa jäi vielä Timur Lenkin vangiksi, kuten myös Mustafa, joka vapautui 1405 ja joka yritti nostaa uuden kapinan 1415.


title: Osmanien interregnum

text: Ensimmäinen sota syttyi Mehmedin ja İsan välille. Keväällä 1403 käytyjen Ermeni Derbendin solan taistelun ja kaksi kuukautta kestäneen Ulubadin taistelun jälkeen İsa pakeni Konstantinopoliin ja Mehmed sai vallattua Bursan. İsa keräsi armeijan ja kävi uuden taistelun Mehmediä vastaan Karasissa, mutta hävisi tämänkin ja joutui pakenemaan Karamaniin. Karamanilaiset kuitenkin karkoittivat Isan tehtyään sopimuksen Mehmedin kanssa ja Isa joutui pakenemaan edelleen Eskişehiriin, jossa myöhemmin Mehmedin agentit salamurhasivat Isan tämän ollessa kylvyssä.


title: Osmanien interregnum

text: Samaan aikaan Timur Lenk vapautti Musa Çelebin, joka oli myös vangittu Ankaran taistelussa. Musa vapautettiin Mehmedin pyynnöstä veljensä vapauttamiseksi ja hän tuli Mehmedin liittolaisen Yakub Germiyanilaisen vastuulle.


title: Osmanien interregnum

text: Mehmedin lyhyt valtakausi Anatoliassa kuitenkin päättyi, kun pian Isan kuoleman jälkeen Süleyman marssitti suuren armeijansa lännestä Bosporinsalmen yli. Süleymanin eteneminen oli alkuun voittoisaa ja hän tunkeutui syvemmälle Anatoliaan vallaten Bursan maaliskuussa 1404 ja Ankaran myöhemmin samana vuonna. Seurasi viisi vuotta kestänyt pattitilanne, joka päättyi 1410 kun Mehmed lähetti Musan pienen iskujoukon kanssa Mustanmeren yli Süleymanin alueille. Süleyman joutui palaamaan Traakiaan, jossa seurasi sarja lyhyitä ja verisiä yhteenottoja. Aluksi Süleymanilla oli etulyöntiasema ja hän voitti Kosmidionin taistelun 15. kesäkuuta 1410. Seuraavana vuonna hänen armeijansa kuitenkin loikkasi Musan puolelle Edirnessä ja pian Süleyman surmattiin. Musasta tuli nyt Osmanien valtakunnan alueiden hallitsija Traakiassa ja hän julisti itsensä näiden alueiden sulttaaniksi Edirnessä saman vuoden aikana. Musa oli tiukkaa kuria pitävä sotilasjohtaja, mutta huono diplomaatti, joka piti Bysanttia vastustajanaan ja yritti vallata Konstantinopolin useaan otteeseen.


title: Osmanien interregnum

text: Bysantin keisari Manuel II Palaiologos oli tukenut Süleymania ja Musa siirtyi piirittämään Konstantinopolia. Manuel kutsui Mehmedin puolelleen ja Mehmedin osmanit siirtyivätkin puolustamaan kaupunkia. Hänen joukkonsa yritti murtaa tilanteen hyökkäämällä Musan piiritysarmeijaa vastaan useita kertoja, mutta yritykset epäonnistuivat kerta toisensa jälkeen. Lisäksi hän joutui palaamaan Bosporin yli Anatoliaan tukahduttamaan alueillaan puhjenneen kapinan. Musa pyrki käyttämään tilanteen hyödykseen ja tehosti piiritystään. Mehmed palasi Traakiaan ja pyysi Serbian despoottia Stefan Lazarevićia tukemaan häntä.


title: Osmanien interregnum

text: 5. heinäkuuta 1413 veljesten armeijat kohtasivat Sofian lähellä Çamurlun tasangoilla (nykyään Samokov, Bulgaria). Janitsaarien Agha Hassan irtautui rivistöstä ja ratsasti kentän yli yrittämään vakuuttaa vastustajien joukkoja vaihtamaan puolta. Musa puolestaan hyökkäsi Hassania vastaan ja surmasi hänet, mutta Hassanin tukena ollut upseeri haavoitti puolestaan Musaa. Musan armeija taisteli hyvin, mutta Mehmed liittolaisineen vei lopulta voiton. Musa pakeni armeijansa kanssa, kunnes takaa-ajajien laukaus pudotti hänet ratsunsa selästä. Yksi Mehmedin päälliköistä surmasi Musan. Musan sulttaanikausi kesti kolme vuotta ja päättyi hänen kuolemaansa 25-vuotiaana.


title: Osmanien interregnum

text: Mehmed saattoi viimein julistaa itsensä Osmanien valtakunnan sulttaaniksi. Sisällissota oli yksi useista perimyssodista ja -kiistoista sekä veljessurmista, joita Osmanien valtakunnassa koettiin.


title: Osmanien interregnum

text: Vuonna 1405 Timur Lenk kuoli ja Mustafa vapautettiin. Hän piiloutui kymmenen vuoden ajaksi Anatolian "beylik"eihin, ruhtinaskuntiin.


title: Osmanien interregnum

text: Mustafa tuli esiin Rumeliassa, Turkin Euroopan puoleisessa osassa 1415. Valakian ruhtinaan Mircea I Vanhan ja Aydınin ruhtinaan Cüneyt Beyn tukemana Mustafa vaati veljeään jakamaan valtakunnan hänen kanssaan. Mehmed kieltäytyi ja voitti helposti Mustafan joukot seuranneessa taistelussa. Mustafa joutui pakenemaan Thessalonikiin Bysantin alueelle, jonka keisari Manuel II sopi Mehmedin kanssa ja sai säästettyä Mustafan hengen mikäli tämä siirtyisi maanpakoon Límnosin saarelle.


title: Osmanien interregnum

text: Mehmed I:n kuoltua 1421 Mustafa oli varma, että hän pystyisi voittamaan helposti uuden sulttaanin, Mehmedin pojan ja perillisen Murad II:n. Bysantin avulla hän valtasi Gallipolin ja Edirnen. Todistettuaan Rumelian provinssien kuvernööreille olevansa Beyazid I:n poika hän sai myös näiden tuen puolelleen ja ryhtyi hallitsemaan Rumeliaa. Murad lähetti armeijansa Bosporinsalmen yli Mustafaa vastaan, mutta tämä sai käännettyä joukot omalle puolelleen taistelutta. Voittojensa jälkeen Mustafa luotti kykyihinsä jo liikaa. Hän päätti nousta maihin Dardanelleilla ja vallata koko Anatolian alueen itselleen.


title: Osmanien interregnum

text: Anatoliassa kuitenkin Muratia tukenut arvovaltainen Mihaloğlu (Osmanien valtakuntaa perustamassa olleen emiiri Köse Mihalin jälkeläinen) suostutteli Mustafan liittolaisia pettämään herransa ja siirtymään Muradin puolelle. Myös osa Mustafaa tukeneista, kuten Cüneyt Bey, päätti hylätä hänet. Mustafa luopui toivostaan ja pakeni Rumeliin Muradin joukkojen takaa-ajamana. Murad II:n armeija sai Mustafan lopulta kiinni ja hänet teloitettiin.


title: Adam Airin lento 574

text: Adam Airin lento 574 oli indonesialaisen lentoyhtiön Adam Airin kotimaan matkustajalento, joka putosi Makassarinsalmeen lähellä Sulawesin saarta 1. tammikuuta 2007 kello 14.56 paikallista aikaa (08.56 Suomen aikaa). Kone oli matkalla Surabayasta Manadoon. Kaikki koneessa olleet 102 ihmistä kuolivat, ja kyseessä oli siten pahin Boeing 737-400 -konetyypin onnettomuus. Se oli myös vuoden 2007 kolmanneksi eniten kuolonuhreja vaatinut lento-onnettomuus TAM Linhas Aéreasin lennon 3054 ja Kenya Airwaysin lennon 507 jälkeen.


title: Adam Airin lento 574

text: 25. maaliskuuta 2008 julkaistun loppuraportin mukaan lentäjät menettivät koneen kontrollin, kun he keskittyivät koneen inertiasuunnistusjärjestelmän ongelmaan ja kytkivät tahattomasti autopilotin pois päältä. Onnettomuus oli Adam Airin kolmivuotisen historian ainoa kuolonuhreja vaatinut onnettomuus.


title: Adam Airin lento 574

text: Lennon 574 onnettomuus on yksi useista liikenneonnettomuuksista, jotka ovat vaikuttaneet isoihin muutoksiin Indonesian liikenneturvallisuudessa sekä siihen, että Yhdysvallat alensi maan lentoliikenteen turvallisuusluokitusta ja että sen koko lentolaivasto lisättiin EU:n toimintakieltolistalle. Myöhemmin Indonesian hallitus kielsi Adam Airia jatkamasta toimintaansa, ja yritys meni konkurssiin.


title: Never Too Late

text: "Never Too Late" on dancepopkappale Kylie Minoguen albumilta "Enjoy Yourself" (1989). Se julkaistiin singlenä 23. lokakuuta 1989, ja sen kirjoittivat ja tuottivat Stock, Aitken ja Waterman.


title: Presses universitaires de France

text: Presses Universitaires de France tai PUF () on Ranskan suurin yliopistopaino. Sen perusti Paul Angoulvent vuonna 1921.


title: Presses universitaires de France

text: "Presses Universitaires de Francen" toimi osuuskuntana vuoteen 2000. Tuolloin sen yhtiömuoto muuttui ja suurosakkaiksi tulivat muun muassa "Flammarion Publishing" ja vakuutusyhtiö "Maaf Assurances". Vuonna 2006, toinen suuri vakuutusyhtiö "Garantie Mutuelle des Fonctionnaires (GMF)" hankki haltuunsa 16,4% osuuden painosta.


title: Presses universitaires de France

text: Lähes kaikki ranskalaiset opiskelijat tuntevat Paul Angoulventin vuonna 1941 luoman ja PUF:n julkaiseman "Que sais-je?" () -kirjasarjan. Kokoelma perustuu 128-sivuisiin julkaisuihin, joissa asiantuntijat kirjoittavat tietyistä aihealueista. Nykyään kokoelma kattaa liki 4 000 nimikettä noin 2 500 kirjoittajalta. "Que sais-je?" on näin ollen laajin painettu tietosanakirjakokoelma maailmassa. Monia sarjan nimikkeitä on käännetty jopa yli 40 kielelle. Vuoteen 2004 mennessä sarjaa oli myyty noin 160 miljoonaa kopiota.


title: Tommy Anders

text: Tommy Anders (s. 1990) on amerikkalainen aikuisviihdenäyttelijä, joka on erikoistunut homoeroottisiin elokuviin. Nuoresta iästään huolimatta hän on näytellyt useissa elokuvissa. Hän on vaaleahiuksinen ja sinisilmäinen. Yleensä hänellä on elokuvissa niin sanottu top-rooli. Anders työskenteli ainoastaan Helix Studiosille, mutta lopetti vuonna 2011.


title: Tommy Anders

text: Tommy sai ensimmäisen roolinsa vuonna 2008 elokuvasta "Fucking Twinks 2", jossa hänellä on kaksi kohtausta Chad Stevensin ja Tristan Sommersin kanssa. Andersin viimeisin elokuva on "Tommy Anders Vol. 2" jonka jälkeen hän ei ole näytellyt.


title: Luettelo ruoka-aiheisista televisio-ohjelmista

text: Tämä on epätäydellinen luettelo maailman ruoka-aiheisista televisio-ohjelmista.


text: Ruoka-aiheisia ohjelmia televisiossa:


title: Pahvilaatikko

text: Pahvilaatikko on aaltopahvista valmistettu laatikko, johon voidaan varastoida erilaisia tuotteita. Pahvilaatikoita käytetään nykyisin laajasti mm. elintarvike-, elektroniikka- ja metsäteollisuuden aloilla.


title: Pahvilaatikko

text: Pahvilaatikot ovat tyypillisesti harmaita tai ruskeita, aaltopahvista valmistettuja särmiöitä. Joissakin pahvilaatikoissa on nostettava kansi, jossa voi olla myös reikä. Pahvilaatikon pintaan voi olla myös painettu tekstiä ja kuvia.


title: Suomen tilastollinen vuosikirja

text: Suomen tilastollinen vuosikirja on Tilastokeskuksen ja sen edeltäjien vuosittain julkaisema laaja tilastojen kokoomateos, joka sisältää tärkeimpiä tilastotietoja Suomesta ja myös vertailutietoja muista maista. Vuosikirja sisältää tietoja mm. Suomen pinta-alasta, väestöstä, maa- ja metsätaloudesta, teollisuudesta, kaupasta, kansantaloudesta, liikenteestä, rahoitusmarkkinoista, koulutuksesta, kulutuksesta ja hinnoista, sosiaalitoimesta ja terveydenhoidosta, oikeustoimesta, valtiontaloudesta ja vaaleista.


title: Suomen tilastollinen vuosikirja

text: Ensimmäinen "Suomenmaan tilastollinen vuosikirja" ilmestyi vuonna 1879. Teoksesta julkaistiin vuoteen 1932 saakka kahta rinnakkaista laitosta, joista toisessa kielinä olivat suomi ja ranska, toisessa ruotsi ja ranska. Vuosina 1903–1916 julkaistiin niiden rinnalla myös kolmatta, venäjänkielistä laitosta. Suomenkielisenä nimenä on ollut "Suomen tilastollinen vuosikirja" vuodesta 1903. Vuodesta 1933 teoksesta on ilmestynyt vain yksi, kolmikielinen laitos. Kolmas kieli vaihdettiin ranskasta englantiin vuonna 1953. Vuoden 1925 vuosikirjassa julkaistiin ensimmäisen kerran yhteiskunnallisia ja taloudellisia tietoja maailman eri maista sisältävä ulkomaanosio.


title: Suomen tilastollinen vuosikirja

text: Painetun version rinnalla Tilastokeskus julkaisee myös vuosikirjan verkkopalvelun, joka sisältää vuosikirjan taulukot, teemakartat ja sanahaun sekä linkit tilastojen tuottajien internet-sivuille.


title: Ed Fury

text: Ed Fury (oikealta nimeltään "Edmund Holovchik", 6. kesäkuuta 1934 Los Angeles) on yhdysvaltalainen kehonrakentaja ja näyttelijä.


title: Ed Fury

text: Kehonrakennusta harrastanut Fury työskenteli mallina ja esitti sivuosia useissa Hollywood-elokuvissa. 1960-luvun alussa hän siirtyi Italiaan, jossa hänestä tuli suositun Ursus-elokuvasarjan vaalea ja lihaksikas sankari. Furya pidettiin näyttelijänä liian lapsekkaana ja epäuskottavana, ja hänen uransa hiipui pian peplum-tyylilajin myötä. Palattuaan Amerikkaan Fury näytteli toisinaan tv-sarjojen sivuosissa. Vuonna 1996 hän esiintyi luolamieskomediassa "Dinosaur Valley Girls" Ursus-elokuviin viittaavalla roolinimellä Ur-So.


title: Koiratappelu

text: Koiratappelu on kamppailulaji, jossa toisiaan vastaan ottelee kaksi tarkoitusta varten harjoitettua koiraa. Koirat saattavat vahingoittua pahoin tai kuolla taistelussa. Yleensä koiratappeluita järjestetään viihde- ja vedonlyöntitarkoituksessa. Monissa maissa koiratappelut nähdään eläinrääkkäyksenä ja ne ovat nykyaikana kiellettyjä.


title: Findikaattori

text: Findikaattori on Tilastokeskuksen ja valtioneuvoston kanslian toteuttama internet-palvelu, jossa on noin 100 yhteiskunnan kehitystä kuvaavaa indikaattoria. Palvelu on suunnattu niille, jotka työssään tai toiminnassaan tarvitsevat ajantasaista, luotettavaa tietoa yhteiskunnan kehityksestä. Indikaattorit on koottu Tilastokeskuksen ja muiden kotimaisten tilastontuottajien aineistoista.


title: Findikaattori

text: Pääministeri Matti Vanhanen avasi Findikaattorin 14. lokakuuta 2009.


title: Natriumheksafluorisilikaatti

text: Natriumheksafluorisilikaatti (NaSiF) on natrium- ja heksafluorisilikaatti-ionien muodostama epäorgaaninen ioniyhdiste. Yhdistettä käytetään muun muassa veden fluorauksessa ja lasin valmistuksessa.


title: Natriumheksafluorisilikaatti

text: Natriumheksafluorisilikaatti on huoneenlämpötilassa valkoista kiteistä ainetta. Yhdiste liukenee vain hieman kylmään veteen ja sen liukoisuus kasvaa lämpötilan noustessa. Kuumennettaessa yhdiste hajoaa natriumfluoridiksi ja piitetrafluoridiksi. Vahvojen happojen kuten rikkihapon vesiliuokset reagoivat natriumheksafluorisilikaatin kanssa muodostaen natriumfluoridia, natriumsuolaa ja piidioksidia.


title: Natriumheksafluorisilikaatti

text: Natriumheksafluorisilikaattia voidaan valmistaa neutraloimalla fluoripiihappoa natriumkarbonaatilla tai fluoripiihapon ja natriumkloridin välisellä reaktiolla. Jälkimmäisessä tapauksessa natriumheksafluorisilikaatti saostuu huonon vesiliukoisuutensa vuoksi ja voidaan erottaa suodattamalla. Kolmas tapa valmistaa yhdistettä on natriumfluoridin ja piitetrafluoridin välinen reaktio.


title: Natriumheksafluorisilikaatti

text: Natriumheksafluorisilikaatin pääasiallinen käyttökohde on veden fluoraus, mihin sitä käytetään erityisesti Yhdysvalloissa. Muita käyttökohteita ovat hyönteisten- ja tuhoeläinten hävitys, lasin etsaus ja emalien valmistus, berylliumin ja tinan elektrolyyttisessä valmistuksessa apuaineena ja piitetrafluoridin ja synteettisen kryoliitin valmistus.


title: Mimmo Palmara

text: Mimmo Palmara (oikealta nimeltään "Domenico Palmara"; 25. heinäkuuta 1928 Cagliari – 10. kesäkuuta 2016) oli italialainen näyttelijä.


title: Mimmo Palmara

text: Palmara valmistui Italian teatteriakatemiasta vuonna 1949, työskenteli teatterissa ja esitti pieniä sivuosia muun muassa Luchino Viscontin, Antonio Pietrangelin ja Mario Soldatin elokuvissa. Hänen ensimmäinen suurempi elokuvaroolinsa oli Pietro Franciscin "Voittamattomassa Herkuleessa" vuonna 1958. Komeavartaloinen Palmara erikoistui peplum- ja muihin seikkailuelokuviin, joissa hän näytteli sekä sankareita että roistoja. Hän teki myös spagettiwesternejä taiteilijanimellä "Dick Palmer". Palmaran ehkä merkittävin rooli oli Viscontin "Sivullisessa" ("Lo straniero") vuonna 1967. Myöhemmin hän työskenteli lähinnä ääninäyttelijänä sekä toisinaan myös televisiossa.


title: Niiaus

text: Niiaus on tyttöjen ja nuorten naisten tervehtimisessä käyttämä ele, jossa polvia koukistetaan nopeasti. Länsimaissa niiausta pidetään naisten vastikkeena puolivartalokumarrukselle. Sekä kumarruksessa että niiauksessa eleen tarkoituksena on osoittaa kunnioitusta ja nöyrtymistä tervehdittävää kohtaan.


title: Sineus

text: Sineus ja Truvor


title: Sineus

text:
Sineus ja Truvor olivat legendaarisen varjagin, Rurikin veljiä. Nestorin kronikan mukaan slaavilaiset ja suomalais-ugrilaiset heimot riitelivät keskenään eivätkä päässeet sopuun keskenään, joten vuonna 862 he lähettivät valtuuskunnan rusien maille. He pyysivät varjageja saattamaan järjestyksen maahan. 3 varjagiveljestä: Rurik, Sineus ja Truvor saapuivat maahan. Rurik asettui Novgorodin alueelle ) sloveenien hallitsijaksi, Sineus Belozerskiin (Valkeajärvelle) tsuudien on hallitsijaksi.
Truvor meni Izborskiin krivitšien hallitsijaksi. Vuonna 864 Sineus ja Truvor kuolivat, jolloin Rurik ryhtyi yhdistyneen kolmen ruhtinaskunnan valtiaaksi.


title: Käsityöntalo Verkaranta

text: Käsityöntalo Verkaranta on Tampereella Tammerkosken rannassa sijaitseva Taito Pirkanmaa ry:n työ- ja harrastustila, jossa voi tehdä käsitöitä sekä ostaa materiaaleja ja työvälineitä.


title: Käsityöntalo Verkaranta

text: Verkaranta on toiminut Tampereen Verkatehtaan vanhassa värjäämössä 1980-luvulta lähtien. Nykymuotoinen käsityöntalo avattiin kesällä 2016. Sitä ennen paikka tunnettiin nimellä "Käsi- ja taideteollisuuskeskus Verkaranta". Myymälä- ja työpajatoiminnan lisäksi keskuksessa järjestettiin aiemmin vaihtuvia käsityön, taideteollisuuden, tekstiilitaiteen, vaatetus- ja tekstiiliteollisuuden sekä teollisen muotoilun näyttelyitä. Rakennuksessa sijaitsi myös kahvila vuosina 1986–2015.


title: Käsityöntalo Verkaranta

text: Värjäämörakennus on valmistunut vuonna 1858. Alkuperäiset piirustukset on tehnyt insinööri Johan Hult. Rakennusta on vuosien saatossa korotettu ja jatkettu useaan otteeseen; nykyinen punatiilijulkisivu on vuodelta 1899, ja sen on suunnitellut kaupunginarkkitehti Lambert Pettersson. Värjäämö ja hiukan ylempänä rinteessä sijaitseva vanha tehtaankonttori ovat ainoat rakennukset, jotka verkatehtaasta ovat jäljellä. Suurin osa tehdasalueen rakennuskannasta purettiin 1970-luvulla.


title: Galina

text: Galina on varsinkin Venäjällä yleinen naisen etunimi. Nimi on muunnos kreikkalaisesta nimestä "Galene", joka merkitsee "tyyntä", "hiljaista" tai "rauhallista".


title: Galina

text: Suomessa nimi Galina on Väestörekisterikeskuksen tietojen mukaan annettu vuoden 2009 loppuun mennessä 1322 henkilölle. Ortodoksisisen kalenterin mukaan Galinan nimipäivä on 10. maaliskuuta, Pyhän Galenen, Korintissa 250-luvulla surmatun marttyyrin muistopäivänä.


title: Jenni Tuominen

text: Jenni Tuominen (s. 1976) on suomalainen, nykyisin Porvoossa asuva ja työskentelevä graafinen suunnittelija ja tekstiilitaiteilija. Hän on suunnitellut kuoseja Marimekolle vuodesta 2006. Samana vuonna hän voitti ensimmäisen palkinnon Marimekon järjestämässä "Muotoilu, kohtaa käyttäjä!"-kilpailussa, sekä Kirsti Paakkasen Säätiön erikoisstipendin.


title: Jenni Tuominen

text: Kesällä 2014 Tuominen on mukana Kiasman ja Marimekon yhteisnäyttelyssä, joka kantaa nimeä Kimpassa.


title: Inna

text: Inna on naisen etunimi. Nimi on syntynyt muunnoksena muista samantapaisista nimistä kuten Ina, Inga, Inka tai Galina, mutta Saksassa se on käsitetty myös latinalaisen, viatonta merkitsevän Innocentia-nimen lyhentymäksi.


title: Inna

text: Suomessa nimi Inna on vuoden 2009 loppuun mennessä annettu 844 henkilölle. Joskus tyttö on voitu nimetä Innaksi siksi, että nimi on äidin nimi Anni takaperin. Vuodesta 2020 lähtien Innan nimipäivä on 29. elokuuta.


title: Arve Tellefsen

text: Arve Tellefsen (s. 14. joulukuuta 1936 Trondheim) on norjalainen viulutaiteilija, maansa merkittävimpiä muusikoita.


title: Arve Tellefsen

text: Tellefsen opiskeli viulunsoittoa 6-vuotiaasta alkaen Trondheimin musiikkiopistossa. Vuonna 1955 hän siirtyi Kööpenhaminaan jatkamaan opintojaan Tanskan kuninkaallisessa musiikkikonservatoriossa Henry Holstin johdolla, ja vuosina 1960–1961 hän opiskeli New Yorkissa Ivan Galamianin johdolla. Hän voitti prinsessa Astridin musiikkipalkinnon vuonna 1956.


title: Arve Tellefsen

text: Ensikonserttinsa Tellefsen piti Oslossa vuonna 1959. Vuosina 1970–1975 hän työskenteli konserttimestarina Ruotsin radion sinfoniaorkesterissa ja vuosina 1977–1981 Wienin sinfonikoissa. Kun Norjan valtiollinen musiikkikorkeakoulu perustettiin vuonna 1973, hän toimi lyhyen aikaa ensimmäisenä viulunsoiton professorina, ennen kuin antautui kansainväliselle uralle. Hän on saanut kotimaassaan useita palkintoja ja huomionosoituksia, esimerkiksi Pyhän Olavin ritarikunnan kunniamerkin.


title: Arve Tellefsen

text: Tellefsen on esittänyt sekä orkesteri- että kamarimusiikkia. Hän esiintynyt merkittävien orkestereiden solistina ja on levyttänyt Paavo Berglundin ja Kuninkaallisen filharmonisen orkesterin kanssa Jean Sibeliuksen viulukonserton. Tellefsenin soitin on Giuseppe Guarneri del Gesù vuodelta 1741.


title: Arve Tellefsen

text: Tellefsen on vieraillut useita kertoja Suomessa vuodesta 1963 alkaen sekä solistina (mm. Naantalin Musiikkijuhlilla) että Sibelius-viulukilpailun tuomariston jäsenenä.


title: Valtimon koulu

text: Valtimolla kouluja on ollut vuodesta 1883. Nykyisen Valtimon koulun edeltäjiä ovat olleet:Lukio on ollut toiminnassa vuodesta 1973, mutta se päätettiin lakkauttaa keväällä 2015. Valtimon lukion edeltäjä on Valtimon yhteiskoulu, joka on ollut toiminnassa vuosina 1955 – 1973.


title: Valtimon koulu

text: Kirkonkylän koulussa todettiin vuonna 2008 olevan sisäilmaongelmia, jonka vuoksi kaikki oppilaat päätettiin siirtää yläkoulun tiloihin. Sen jälkeen Valtimon keskustassa on ollut yhtenäiskoulu, jossa opiskelevat kaikki luokista 0 - 9 lukioon asti. Nykyinen Valtimon koulu käsittää kaksi rakennusta, jotka ovat punainen tiilitalo, eli "A-talo" ja sininen talo, eli "B-talo". Myös B-talolla on mitattu sisäilmaongelmia, jonka johdosta sekin on aiottu purkaa jossain vaiheessa. Oppilaiden ruokailu tapahtuu B-talon ruokalassa. B-talo käsittää kotitalousluokan, musiikkiluokan, kuvataideluokan, tekstiililuokan, opettajanhuoneen, erityistilan, tulityötilan, sähkötyötilan ja teknisen työn tilan. Sähkötyötila on poistettu oppilaiden käytöstä. B-talolla on myös opettajille parkkipaikkoja ja oppilaille mopoparkki ja polkupyöräkatos. Myös A-talolla on polkupyöräkatos ja välituntipihan reunoilla on myös parkkipaikkoja. Koulun lähellä on iso lähivuosina rakennettu parkkipaikka johon mahtuu paljon autoja. Keväällä 2014 parkkipaikan reunalle rakennettiin bussikatos, jossa oppilaat voivat odottaa sateensuojassa linja-autoja ja takseja. A-talo sisältää useampia luokkia kuin B-talo ja A-talo on rakennettu vuonna 1958.


title: Valtimon koulu

text: Kirkonkylän koulu on toiminut noin 97 vuotta Haapajärven rannalla Valtimon kirkonkylän keskustassa. Valtimon kunnan koululaitos täytti 120 vuotta vuonna 2003. Kirkonkylän koulun pihapiiriin kuuluu vuonna 1951 valmistunut arkkitehti Erkki Pitkäsen suunnittelema Kirkonkylän koulu, joka tosin on jo purettu uuden palvelutalon paikalta sekä vuonna 1909 valmistunut, pois käytöstä myös oleva vanha koulurakennus. Kansakoululaitoksesta siirryttiin yhteiseen perusopetukseen vuonna 1973, silloin opetusta annettiin vuosiluokilla 1 - 6. Koulutoimen järjestämä esiopetus alkoi vuonna 2001 keskitetysti Kirkonkylän koulussa. Vuonna 2002 koulun oppilasmäärä kasvoi, kun Ylä-Valtimon ja Karhunpään koulut yhdistettiin Kirkonkylän kouluun. Muutoksen mukana myös erityisopetus keskittyi kouluumme ja koulussa toteutettiin tiivistä integraatiota perusopetuksen ja erityisopetuksen välillä. Opetusta annettiin esikoululaisista yhdeksäsluokkalaisiin. Pajukosken koulun ja Rumon koulun oppilaat siirtyivät Kirkonkylän koulun oppilaiksi syksyllä 2005 ja 2006. Kirkonkylän koulu oli Valtimon kunnan ainoa alakoulu. Vuonna 2008 oppilaat siirtyivät yläkouluntiloihin, jolloin opetus tapahtui samoissa rakennuksissa kaikille.


title: Valtimon koulu

text: Haapakylän kansakoulun perustaminen käsiteltiin Nurmeksen kuntakokouksessa maaliskuussa 1883. Asia oli hyvin perusteltu ja kyläläiset olivat jo tiedustelleet sopivia taloja kouluhuoneistoksi. Koululle vuokrattiin huoneet Antti Kuokkaselta Kuokkalan tilalta. Koulu avattiin Haapajärven kansakouluna 1.10.1883. Kouluhuone oli koristeltu. Juhla aloitettiin kello kaksitoista virrellä, jota koulun harmoni säesti. Pastori Pfaler puhui koulun merkityksestä kehittää ruumista, henkeä ja sielua. Ruumis ja henki olivat välikappaleet sielua ja iänkaikkisuutta varten. Kauppias Otto Tuhkunen julisti koulun avatuksi, jonka jälkeen hän esitteli opettaja Aaro Sikasen. Sikanen toivoi opetukseen vanhempien ja Nurmeksen seurakunnan muiden opettajien tukea. Talollinen Tuomas Piironen vastasi koulupiirin puolesta. Pastori J. H. Reijonen piti pontevan kehotuspuheen valon virittämisestä armaassa isänmaassamme. Koulu oli tarkoitettu pojille ja tytöille. Oppilaita ilmoittautui 22. Koulu siirtyi Pekka Savolaisen taloon Lamminpäähän 1889. Savolaisen aikana koulun toiminta oli epävakaista, sillä hän oli suuren perheen isä. Lisäksi Lamminpää oli kylmä. Nurmes jaettiin 1891 yhdeksään koulupiiriin. Haapajärven piiriin kuuluivat Haapajärven lisäksi Halmejärvi, Hirsiniemi, Koppelo, Elomäki, Maanselkä, Rasimäki ja Halmejärven hoitoalueen länsiosa. Ylikylän piirin käsitti Ylikylän, Koiravaaran, Sivakan ja Halmejärven hoitoalueen itäosan. Karhunpään piiriin kuuluivat Karhunpää, Jokikylän itäosa ja Pajukoski. Haapakylän koulu oli Nurmeksen pienin koulu 1890-luvun alussa. Koulussa oli vuosittain hieman yli 20 oppilasta, joista suurin osa oli tyttöjä. Vuosisadan vaihteessa Haapakylän koulu kasvoi yli kolmanneksella. Oppilasmäärä läheni jo 40 koululaista. Karhunpäässä oli kymmenen lasta vähemmän.


title: Valtimon koulu

text: Koulu kävi pieneksi ja uutta koulurakennusta varten ostettiin kauppias M. Koistiselta tontti Urpialan tilalta vuonna 1901. Tontilla oli seppä Lauri Juntusen mökki. Rakentamiseen päästiin 1907 ja koulu valmistui 1909, samalla saatiin öljylamput. Koululaitoksen kohdalla siirtyminen omaan kuntaan ei suurta mullistusta tuonut. Kunta osti edelleen kirjat ja muut koulutarpeet ja valtio avusti 75 prosentilla. Päreeseen oli turvauduttava uudelleen 1918, jolloin ei öljyä saatu. Syksyllä 1919 saatiin öljyä yhteen lamppuun.


title: Valtimon koulu

text: Oppilaat lämmittivät koulun ennen tuntien alkua ja siivosivat koulun kotiin pääsyä. Erään kerran oli kovimmilla pakkasilla oppilailla vapaata, sillä johtokunta ei ollut huolehtinut haloista. Johtokunta ehdotti vahtimestareiden palkkaamista luokkien lämmittämiseksi, mutta tähän ei kuntakokous suostunut. Oppilaita oli vuonna 1904 jo niin paljon, että johtokunta esitti toisen opettajan palkkaamista. Apuopettajattaren virka lakkautettiin talvella 1915, sillä oppilaita ei ollut riittävästi. Lakkautus oli tilapäinen. Kolmas opettaja otettiin vuonna 1924, vuonna 1942 neljäs ja 1946 viides, 1950 kuudes ja 1951 seitsemäs.


title: Valtimon koulu

text: Kirkonkylän alakoulu aloitti 1924. Alakansakoulu siirrettiin Piirolan taloon vuonna 1930. Kirkonkylän kansakoulun oppilasmäärä nousi yli sadan 1930-luvulla ja yli kahden sadan 1940. Kirkonkylälle tarvittiin uusi koulu. Arkkitehti Erkki Pitkäsen suunnittelema ja vuonna 1951 valmistunut koulutalo oli kunnan monumentaalisin rakennus. Myös sisältö oli uutta pulpetteja myöten. Seppälän koulutontille nousseesta talosta oli kaunis näköala Haapajärvelle. Lampelaan, Kastelliin ja Pehkolaan sijoitetut luokat voitiin palauttaa saman koulun yhteyteen. Koulu tuli tarpeeseen. Oppilasmäärä oli suurimmillaan lukuvuonna 1955-1956, jolloin koulussa oli 263 oppilasta.


title: Timo Teerisuo

text: Timo Ilari Teerisuo (13. helmikuuta 1935 Helsinki – 16. toukokuuta 1992 Helsinki) oli suomalainen musiikkitieteilijä, hallintomies ja toimittaja.


title: Timo Teerisuo

text: Teerisuo opiskeli musiikkitiedettä Helsingin yliopistossa sekä musiikinteoriaa Sibelius-Akatemiassa ja jatkoi opintojaan Wienissä ja Lontoossa. Hän väitteli filosofian tohtoriksi vuonna 1970 aiheenaan Aarre Merikannon ooppera "Juha".